text:
Polelo 15: Mosadi wa ga Lote o a Gadima Kwa Morago
LOTE le ba lelapa la gagwe ba ne ba nna mmogo le Aborahame mo lefatsheng la Kanana. Letsatsi lengwe Aborahame o ne a raya Lote a re: ‘Ga go na lefatshe le le lekaneng diphologolo tsa rona tsotlhe. Tsweetswee, a re kgaogane. Fa o ya ntlheng e nngwe, ke tla ya kwa go e nngwe.’
Lote o ne a tlhatlhoba lefatshe. O ne a bona karolo e ntle ya naga e e nang le metsi le bojang jo bontsi go ka tlhokomela diphologolo tsa gagwe. Eno e ne e le Kgaolo ya Joredane. Ka jalo, Lote o ne a fudusetsa lelapa la gagwe le diphologolo tsa gagwe teng. Kgabagare ba ne ba aga mo motseng wa Sodoma.
Batho ba Sodoma ba ne ba le bosula tota. Seno se ne sa hutsafatsa Lote ka gonne e ne e le monna yo o siameng. Modimo le ene o ne a hutsafala. La bofelo Modimo o ne a romela baengele ba babedi go itsise Lote gore o tlile go senya Sodoma le motse o o bapileng le one wa Gomora ka ntlha ya bosula jwa bone.
Baengele ba ne ba raya Lote ba re: ‘Itlhaganele! Tsaya mosadi wa gago le bomorwadio ba babedi mme lo tswe fano!’ Lote le ba lelapa la gagwe ba ne ba nnela go diega, mme baengele ba ba tshwara ka diatla ba ba ntshetsa kwa ntle ga motse. Go tswa foo, mongwe wa baengele o ne a re: ‘Tshabang, bolokang matshelo a lona! Lo se ka lwa gadima kwa morago. Tshabelang kwa dithabeng, gore lo se ka lwa bolawa.’
Lote le bomorwadie ba ne ba nna kutlo mme ba tshaba mo Sodoma. Ga ba a ka ba ema le fa e le ka nakwana, e bile ga ba a ka ba gadima kwa morago. Mme mosadi wa ga Lote ene ga a ka a nna kutlo. Fa ba sena go tsamaya sekgalanyana go tswa mo Sodoma, o ne a ema mme a gadima kwa morago. Mosadi wa ga Lote o ne a fetoga pilara ya letswai. A o a mmona mo setshwantshong?
Re ka ithuta thuto ya botlhokwa mo pegong eno. E re bontsha gore Modimo o boloka ba ba mo ikobelang mme ba ba sa mo ikobeleng ba tla latlhegelwa ke matshelo a bone.
Genesise 13:5-13; 18:20-33; 19:1-29; Luke 17:28-32; 2 Petere 2:6-8.
Dipotso
- Ke eng fa Aborahame le Lote ba ile ba kgaogana?
- Ke eng fa Lote a ne a tlhopha go ya go nna kwa Sodoma?
- Go ne go nna batho ba ba ntseng jang kwa Sodoma?
- Ke tlhagiso efe e baengele ba babedi ba neng ba e naya Lote?
- Ke eng fa mosadi wa ga Lote a ne a fetoga pilara ya letswai?
- Re ka ithuta eng mo kgannyeng ya mosadi wa ga Lote?
Dipotso tse di oketsegileng
- Bala Genesise 13:5-13.
Re ka ithuta thuto efe mo go Aborahame malebana le go rarabolola dikgotlhang? (Gen. 13:8, 9; Bar. 12:10; Bafil. 2:3, 4)
- Bala Genesise 18:20-33.
Tsela e Jehofa a neng a dirisana le Aborahame ka yone e re naya jang tshepo ya gore Jehofa le Jesu ba tla atlhola ka tshiamo? (Gen. 18:25, 26; Math. 25:31-33)
- Bala Genesise 19:1-29.
Pego eno ya Baebele e bontsha gore Modimo o leba jang bosodoma? (Gen. 19:5, 13; Lefi. 20:13)
Tsela e Lote le Aborahame ba tsibogelang kaelo ya Modimo ka yone e farologana jang, mme re ka ithuta eng mo go seno? (Gen. 19:15, 16, 19, 20; 22:3)
- Bala Luke 17:28-32.
Mosadi wa ga Lote o ne a ikutlwa jang ka dikhumo, mme seno ke tlhagiso jang mo go rona? (Luke 12:15; 17:31, 32; Math. 6:19-21, 25)
- Bala 2 Petere 2:6-8.
Ka go etsa sekao sa ga Lote, re tshwanetse go leba jang lefatshe le le boikepo le le re dikologileng? (Esek. 9:4; 1 Joh. 2:15-17)


c: text/html

text:
Ke Bomang ba ba Dirang Thato ya ga Jehofa Gompieno?
Basupi ba ga Jehofa ba fitlhelwa mo lefatsheng lotlhe mme ba tswa mo merafeng le mo ditsong tse di farologaneng. Ke eng se se kopantseng batho bano ba ba sa tshwaneng?
Thato ya Modimo ke Eng?
Modimo o batla gore batho botlhe ba itse thato ya gagwe. Thato ya Modimo ke eng, mme ke bomang ba ba rutang batho ka yone?
Basupi ba ga Jehofa ke Batho ba Mofuta Ofe?
O itse basupi ba ga Jehofa ba le kae? Tota ke eng se o se itseng ka rona?
Ke ka Ntlha Yang fa re Bidiwa Basupi ba ga Jehofa?
Sekaseka mabaka a le mararo a go bo re ile ra bidiwa ka leina leno.
Boammaaruri Jwa Baebele bo ne Jwa Senolwa Jang Gape?
Re ka tlhomamisega jang gore re tlhaloganya sentle se Baebele e se rutang?
Ke ka Ntlha Yang fa re Ile ra Gatisa Thanolo ya Lefatshe le Lesha?
Ke eng se se dirang gore thanolo eno e farologane le tse dingwe?
Ke Eng se o Tla se Lemogang Kwa Dipokanong Tsa Rona Tsa Bokeresete?
Re kopana mmogo go ithuta Baebele le go kgothatsana. Ba tla go amogela ka lorato!
Go Kopana Mmogo le Bakeresete ka Rona go re Solegela Molemo Jang?
Lefoko la Modimo le kgothaletsa Bakeresete go kopana mmogo. Ithute gore go kopana mmogo jalo go re solegela molemo jang.
Dipokano Tsa Rona di Tshwarwa Jang?
A o kile wa ipotsa gore ke eng se se dirwang kwa dipokanong tsa rona? Ga go pelaelo gore o tla kgatlhiwa ke thuto ya Baebele ya maemo a a kwa godimo e o tla e amogelang.
Ke ka Ntlha Yang fa re Apara Sentle Fa re Ya Dipokanong?
A Modimo o a amega ka gore re apara jang? Ithute melaometheo ya Baebele e e re kaelang mo kgannyeng ya moaparo le go ipaakanya sentle.
Re ka Baakanyetsa Jang Dipokano ka Tsela e e Tla re Solegelang Molemo?
O tla solegelwa molemo thata ke dipokano fa o baakanyetsa go sa le gale.
Kobamelo ya Lelapa ke Eng?
Bona gore thulaganyo eno e ka go thusa jang go atamalana le Modimo le go nonotsha kamano ya lelapa la gago.
Ke ka Ntlha Yang fa re Nna le Dikopano Tse Dikgolo?
Ngwaga le ngwaga re kopana gararo go ipelela dikokoano tsa botlhokwa. O ka solegelwa molemo jang ke go nna gone kwa dikokoanong tseno?
Tiro ya Rona ya go Rera ka Bogosi e Rulagantswe Jang?
Re latela sekao se Jesu a se tlhomileng fa a ne a le mo lefatsheng. Ke mekgwa efe e re e dirisang fa re rera?
Mmulatsela ke Eng?
Basupi bangwe ba fetsa diura di le 30, 50 kgotsa go feta mo tirong ya go rera kgwedi le kgwedi. Ba tlhotlhelediwea ke eng go dira jalo?
Tirelo ya Borongwa ke Eng?
Ke eng se se tlhokegang gore motho a tsenele tirelo ya borongwa? Ke thapiso efe e e kgethegileng e ba e newang?
Bagolwane ba Thusa Phuthego Jang?
Bagolwane ke banna ba ba godileng semoyeng ba ba etelelang pele mo phuthegong. Ba thusa phuthego jang?
Tiro ya Batlhanka ba Bodiredi ke Efe?
Batlhanka ba bodiredi ba thusa gore dilo di dirwe sentle mo phuthegong. Ithute gore botlhe mo phuthegong ba solegelwa molemo jang ke tiro ya bone.
Balebedi ba ba Etang ba re Thusa Jang?
Ke eng fa balebedi ba ba etang ba etela diphuthego? O ka solegelwa molemo jang ke maeto a bone?
Re Thusa Bakaulengwe ba Rona Jang ka Dinako Tsa Mathata?
Fa go nna le masetlapelo, ka bonako fela re dira dithulaganyo tsa go thusa ba ba amilweng ke masetlapelo ka dilo tsa semoya le ka dilo tse dingwe tse ba di tlhokang. Re dira seo ka ditsela dife?
Motlhanka yo o Boikanyego Le yo O Botlhale ke Mang?
Jesu o ne a solofetsa gore o tla tlhoma motlhanka yo o neng a tla aba dijo tsa semoya ka nako e e tshwanetseng. Motlhanka yono o dira seno jang?
Tiro ya Setlhopha se se Laolang ke Eng Gompieno?
Mo lekgolong la ntlha la dingwaga, setlhopha se sennye sa banna ba bagolwane le baaposetoloi ba ne ba direla e le setlhopha se se laolang mo phuthegong ya Bokeresete. Gompieno ke bomang ba ba bopang setlhopha seno?
Bethele ke Eng?
Bethele ke lefelo le le tlhomologileng le le agilweng ka boikaelelo jwa botlhokwa. Ithute mo go oketsegileng ka batho ba ba berekang koo.
Ke Eng se se Dirwang Kwa Ofising ya Lekala?
Batho ba gololesegile go ka etela nngwe ya diofisi tsa rona tsa makala. Le wena re go laletsa go dira jalo!
Dikgatiso Tsa Rona di Kwalwa le go Ranolwa Jang?
Re dira dikgatiso ka dipuo di feta 600. Goreng re tsaya matsapa a a kalo?
Tiro ya Rona e e Dirwang mo Lefatsheng Lotlhe e Tshegediwa Jang ka Madi?
Fa go tliwa mo kgannyeng ya madi, ke eng se se dirang gore phuthego ya rona e farologane le madumedi a mangwe?
Diholo Tsa Bogosi—Goreng di Agiwa Mme di Agiwa Jang?
Ke eng fa mafelo a rona a kobamelo a bidiwa Diholo tsa Bogosi? Ithute kafa dikago tseno tse di sa raraanang di thusang diphuthego tsa rona ka gone.
Re ka Thusa Jang go Tlhokomela Holo ya Rona ya Bogosi?
Holo ya Bogosi e e phepa le e e tlhokometsweng sentle e galaletsa Modimo wa rona. Go dirwa dithulaganyo dife go tlhokomela Holo ya Bogosi?
Laeborari ya Holo ya Bogosi E ka Re Solegela Molemo Jang?
A o ka rata go dira dipatlisiso gore o nne le kitso e e oketsegileng ya Baebele? Dirisa laeborari ya mo Holong ya Bogosi!
Ke Eng Se o Ka se Fitlhelang mo Atereseng ya Rona ya Internet?
O ka ithuta mo go oketsegileng ka rona le ka se re se dumelang gape o ka bona dikarabo tsa dipotso tsa Baebele tse o ipotsang tsone.
A o Tla Dira Thato ya ga Jehofa?
Ruri Jehofa Modimo o a go rata. O ka bontsha jang gore o eletsa go mo itumedisa ka tsela e o tshelang ka yone letsatsi le letsatsi?

robotstxt: allowed

filter: keep


text:
O Leba Isagwe Jang?
A lefatshe la rona le . . .
ka se fetoge?
tla nna maswe le go feta?
tla nna botoka?
SE BAEBELE E SE RUTANG
“Modimo . . . o tla phimola dikeledi tsotlhe mo matlhong a bone, mme loso lo tla bo lo seyo, le fa e le khutsafalo le fa e le selelo le fa e le botlhoko di tla bo di sa tlhole di le gone. Dilo tsa pele di fetile.”—Tshenolo 21:3, 4, Thanolo ya Lefatshe le Lesha.
KAFA SEO SE KA RE SOLEGELANG MOLEMO KA GONE
Re tla nna le tiro e e molemo le e e kgotsofatsang.—Isaia 65:21-23.
Ga go kitla go nna le bolwetse kgotsa pogo ya mofuta ope fela.—Isaia 25:8; 33:24.
Re tla nna le botshelo jo bo itumedisang le jo bo nnelang ruri le ba lelapa le ditsala.—Pesalema 37:11, 29.
A TOTA RE KA DUMELA SE BAEBELE E SE RUTANG?
Ee, ka ntlha ya mabaka a ka nna mabedi:
Modimo o na le bokgoni jwa go diragatsa tsholofetso ya gagwe. Mo Baebeleng, Jehofa Modimo ke ene fela a bidiwang “Mothatayotlhe,” ka gonne o na le maatla a magolo. (Tshenolo 15:3) Ka jalo, o kgona go diragatsa tsholofetso ya gagwe ya go fetola lefatshe gore le nne botoka. Fela jaaka Baebele e tlhalosa, “mo Modimong dilo tsotlhe di a kgonega.”—Mathaio 19:26.
Modimo o na le keletso ya go diragatsa tsholofetso ya gagwe. Ka sekai, Jehofa o “tlhologelelwa” go tsosa batho ba ba suleng.—Jobe 14:14, 15.
Gape Baebele e bontsha gore Morwa Modimo, e bong Jesu o ne a fodisa balwetse. Ke eng fa a ne a dira jalo? Ka gonne o ne a batla go dira jalo. (Mareko 1:40, 41) Fela jaaka Rraagwe, Jesu o ne a eletsa go thusa batho ba ba tlhokang.—Johane 14:9.
Ka jalo, re ka tlhomamisega gore Jehofa le Jesu ba batla go re thusa e le gore re nne le isagwe e e itumedisang!—Pesalema 72:12-14; 145:16; 2 Petere 3:9.
SE O KA AKANYANG KA SONE
Modimo o tla tokafatsa jang lefatshe la rona?
Baebele e araba potso eo mo go MATHAIO 6:9, 10 le mo go DANIELE 2:44.


text:
“Re Bolelele, Dilo Tseno di Tla Nna Leng?”
“Sesupo e tla nna eng sa go nna gone ga gago le sa bokhutlo jwa tsamaiso eno ya dilo?”—MATH. 24:3.
1. Fela jaaka baaposetoloi, ke eng se le rona re kgatlhegelang go se itse?
JESU o ne a tloga a fetsa bodiredi jwa gagwe jwa mo lefatsheng mme barutwa ba gagwe ba ne ba tlhoafaletse go itse gore go ne go tla diragala eng ka bone mo isagweng. Ka jalo, malatsi a le mmalwa pele ga loso lwa gagwe, baaposetoloi ba gagwe ba le banè ba ne ba mmotsa jaana: “Dilo tseno di tla nna leng, mme sesupo e tla nna eng sa go nna gone ga gago le sa bokhutlo jwa tsamaiso eno ya dilo?” (Math. 24:3; Mar. 13:3) Jesu o ne a ba araba ka go dirisa boporofeti jo bo neng bo tla diragadiwa ka ditsela di le mmalwa, jo bo kwadilweng mo go Mathaio kgaolo 24 le 25. Mo boporofeting joo, Jesu o ne a bolelela pele ditiragalo di le dintsi tse di tshwanetseng go elwa tlhoko. Mafoko a gagwe a botlhokwa thata mo go rona, e re ka le rona re kgatlhegela thata go itse se isagwe e re tshwaretseng sone.
2. (a) Ke eng se re ileng ra batla go se tlhaloganya botoka mo dingwageng tse di fetileng? (b) Ke dipotso dife tse tharo tse re tlileng go di sekaseka?
2 Mo dingwageng tse di fetileng, batlhanka ba ga Jehofa ba ntse ba ithuta ka tlhoafalo boporofeti jwa ga Jesu jo bo malebana le metlha ya bofelo mme ba rapela Modimo gore a ba thuse go bo tlhaloganya. Ba ne ba batla go tlhaloganya ka botlalo gore nako ya go diragadiwa ga mafoko a ga Jesu e tla nna leng. E le go bontsha kafa tsela e re tlhaloganyang dilo ka yone e tokafaditsweng ka gone, a re sekasekeng dipotso tseno tse tharo tse di malebana le gore boporofeti jwa ga Jesu bo diragadiwa leng. “Pitlagano e kgolo” e simolola leng? Jesu o atlhola leng “dinku” le “dipodi”? Jesu o tla leng kgotsa o “goroga” leng?—Math. 24:21; 25:31-33.
PITLAGANO E KGOLO E SIMOLOLA LENG?
3. Mo nakong e e fetileng, re ne re akanya gore pitlagano e kgolo e simolola leng?
3 Mo dingwageng di le dintsi, re ntse re akanya gore pitlagano e kgolo e simolotse ka 1914 fa Ntwa ya Lefatshe ya I e ne e runya, le gore, “malatsi ao a ne a khutshwafadiwa” ke Jehofa ka 1918 fa ntwa e ne e fela e le gore masalela a kgone go rerela batho ba ditšhaba tsotlhe dikgang tse di molemo. (Math. 24:21, 22) Fa tiro eo ya go rera e sena go wediwa, mmusomogolo wa ga Satane o ne o tla fedisiwa. Ka jalo, go ne go akanngwa gore pitlagano e kgolo e ne e tla nna le dikarolo di le tharo: Go ne go tla nna le tshimologo (1914-1918), mme e ne e tla kgorelediwa (go simologa ka 1918 go ya pele), e bo e fela ka Haramagedona.
4. Ke eng se se ileng sa re thusa go tlhaloganya botoka boporofeti jwa ga Jesu jo bo malebana le metlha ya bofelo?
4 Le fa go ntse jalo, fa boporofeti jono jwa ga Jesu bo sekasekiwa gape, re ne ra lemoga gore karolo ya boporofeti jwa gagwe jo bo malebana le metlha ya bofelo e diragadiwa gabedi. (Math. 24:4-22) Bo ne jwa diragadiwa la ntlha kwa Judea mo lekgolong la ntlha la dingwaga C.E., e bile bo tla diragadiwa mo lefatsheng lotlhe mo motlheng wa rona. Go tlhaloganya dilo jalo go ne ga dira gore ditlhaloso di le mmalwa di tokafadiwe. *
5. (a) Go ne ga simologa metlha efe e e thata ka 1914? (b) Motlha oo wa matshwenyego o tsamaisana le nako efe mo lekgolong la ntlha la dingwaga C.E.?
5 Gape re ne ra lemoga gore karolo ya ntlha ya pitlagano e kgolo ga e a simolola ka 1914. Ka ntlha yang? Ka gonne boporofeti jwa Baebele bo bontsha gore pitlagano e kgolo e ka se simolole ka go lwantshana ga ditšhaba, mme e tla simolola ka go tlhaselwa ga bodumedi jwa maaka. Ka jalo, ditiragalo tse di simologileng ka 1914 e ne e se tshimologo ya pitlagano e kgolo, mme e ne e le “tshimologo ya ditlhabi tsa tlalelo.” (Math. 24:8) ‘Ditlhabi tseno tsa tlalelo’ di tsamaisana le se se ileng sa diragala kwa Jerusalema le Judea go tloga ka 33 C.E. go ya go 66 C.E.
6. Ke eng se se tla tshwayang tshimologo ya pitlagano e kgolo?
6 Ke eng se se tla tshwayang tshimologo ya pitlagano e kgolo? Jesu o ne a bolelela pele jaana: “Fa lo tshogana ka lo bona selo se se ferosang sebete se se bakang kgakgabalo, jaaka go buiwa ka sone ka Daniele moporofeti, se eme mo lefelong le le boitshepo, (a mmadi a dirise temogo,) foo a ba ba kwa Judea ba tshabele kwa dithabeng.” (Math. 24:15, 16) Fa boporofeti jono bo ne bo diragadiwa la ntlha, ‘go ema mo lefelong le le boitshepo’ go ne ga diragala ka 66 C.E. fa masole a Roma (“selo se se ferosang sebete”) a tlhasela Jerusalema le tempele ya yone (lefelo le Bajuda ba neng ba le tsaya le le boitshepo). Fa boporofeti jono bo diragadiwa ka tsela e kgolwane, ‘go ema’ go tla diragala fa lekgotla la Ditšhaba Tse di Kopaneng (“selo se se ferosang sebete” sa motlha wa gompieno) le tlhasela madumedi a a ipitsang a Bokeresete (a batho ba ba ipitsang Bakeresete ba a tsayang a le boitshepo) mmogo le Babelona yo Mogolo. Gape tlhaselo eo e tlhalosiwa mo go Tshenolo 17:16-18. Tiragalo eo e tla nna tshimologo ya pitlagano e kgolo.
7. (a) ‘Nama e ne ya bolokwa’ jang mo lekgolong la ntlha la dingwaga? (b) Re ka solofela gore go tla diragala eng mo isagweng?
7 Gape Jesu o ne a bolelela pele gore: “Malatsi ao a tla khutshwafadiwa.” Boporofeti jono bo ne jwa diragadiwa lekgetlho la ntlha ka 66 C.E. fa masole a Roma a ne a ‘khutshwafatsa’ tlhaselo ya one. Ka nako eo, Bakeresete ba ba tloditsweng kwa Jerusalema le Judea ba ne ba tshaba, gore ‘nama ya bone kgotsa botshelo jwa bone bo bolokwe.’ (Bala Mathaio 24:22; Mal. 3:17) Ka jalo, ke eng se re ka lebelelang gore se diragale ka nako ya pitlagano e kgolo e e tlang? Jehofa o tla ‘khutshwafatsa’ go tlhaselwa ga bodumedi jwa maaka ke lekgotla la Ditšhaba Tse di Kopaneng, a dira gore bodumedi jwa boammaaruri bo se ka jwa fedisiwa mmogo le jwa maaka. Seno se tla tlhomamisa gore batho ba Modimo ba a bolokwa.
8. (a) Go tla nna le ditiragalo dife morago ga karolo ya ntlha ya pitlagano e kgolo? (b) Go lebega leloko la bofelo la setlhopha sa ba ba 144 000 le tla amogela tuelo ya lone ya kwa legodimong ka nako efe? (Bona dintlha tse di konelang)
8 Go diragala eng morago ga karolo ya ntlha ya pitlagano e kgolo? Mafoko a ga Jesu a bontsha gore go tla feta lobaka lo lo rileng pele Haramagedona e simolola. Go tla diragala eng mo lobakeng loo lwa nako? Karabo ya potso eno e fitlhelwa mo go Esekiele 38:14-16 le mo go Mathaio 24:29-31. (E bale.) * Morago ga foo, go tla latela Haramagedona, e leng setlhoa sa pitlagano e kgolo, e e tla bong e tshwana le go senngwa ga Jerusalema ka 70 C.E. (Mal. 4:1) E re ka Haramagedona e tla bo e le setlhoa sa pitlagano e kgolo, pitlagano eo e e sa ntseng e tla nna gone e tla nna tiragalo e e tlhomologileng —“e e iseng e ko e nne fa e sa le ka tshimologo ya lefatshe.” (Math. 24:21) Morago ga Haramagedona, Puso ya ga Keresete ya Dingwaga Tse di Sekete e tla simolola.
9. Boporofeti jwa ga Jesu jo bo malebana le pitlagano e kgolo bo ama batho ba ga Jehofa jang?
9 Boporofeti jono jo bo malebana le pitlagano e kgolo bo a re nonotsha. Ka ntlha yang? Ka gonne bo re tlhomamisetsa gore batho ba ga Jehofa e le setlhopha, ba tla falola pitlagano e kgolo go sa kgathalesege gore ba lebana le maemo afe. (Tshen. 7:9, 14) Mo godimo ga moo, re a itumela ka gonne ka nako ya Haramagedona, Jehofa o tla tlotlomatsa bolaodi jwa gagwe e bile o tla itshepisa leina la gagwe le le boitshepo.—Pes. 83:18; Esek. 38:23.
JESU O ATLHOLA LENG DINKU LE DIPODI?
10. Mo nakong e e fetileng, re ne re tlhaloganya gore go atlholwa ga dinku le dipodi go diragala leng?
10 Mma jaanong re sekasekeng nako ya go diragadiwa ga karolo e nngwe ya boporofeti jwa ga Jesu—setshwantsho sa go atlholwa ga dinku le dipodi. (Math. 25:31-46) Mo nakong e e fetileng, re ne re akanya gore go atlholwa ga batho go nna dinku kgotsa dipodi go diragala mo lobakeng lotlhe lwa metlha ya bofelo fa e sa le ka 1914 go ya pele. Re ne ra swetsa ka gore batho ba ba ganang molaetsa wa Bogosi ba bo ba swa pele ga tshimologo ya pitlagano e kgolo, ba swa e le dipodi—ba se na tsholofelo ya tsogo.
11. Ke ka ntlha yang fa go atlholwa ga batho go nna dinku le dipodi go ne go ka se simolole ka 1914?
11 Mo magareng a bo1990, Tora ya Tebelo e ne ya sekaseka sesha Mathaio 25:31, e e reng: “Fa Morwa motho a goroga a le mo kgalalelong ya gagwe, le baengele botlhe ba na le ene, ka nako eo o tla nna mo setulong sa gagwe sa bogosi se se galalelang.” Go ne ga tlhalosiwa gore Jesu o ne a nna Kgosi ya Bogosi jwa Modimo ka 1914, mme gone, ga a ka a “nna mo setulong sa gagwe sa bogosi se se galalelang” e le Moatlhodi wa “ditšhaba tsotlhe.” (Math. 25:32; bapisa Daniele 7:13.) Le fa go ntse jalo, setshwantsho sa dinku le dipodi se tlhalosa se segolobogolo Jesu a tla se dirang e le Moatlhodi. (Bala Mathaio 25:31-34, 41, 46.) E re ka Jesu a ne a ise a nne Moatlhodi wa ditšhaba tsotlhe ka 1914, o ne a ka se simolole go atlhola batho go nna dinku le dipodi ka ngwaga oo. * Ka jalo, Jesu o tla simolola go atlhola leng?
12. (a) Jesu o tla nna leng Moatlhodi wa ditšhaba tsotlhe ka lekgetlho la ntlha? (b) Ke ditiragalo dife tse di tlhalositsweng mo go Mathaio 24:30, 31 le mo go Mathaio 25:31-33, 46?
12 Boporofeti jwa ga Jesu jo bo malebana le metlha ya bofelo bo bontsha gore o tla nna Moatlhodi wa ditšhaba lekgetlho la ntlha morago ga go fedisiwa ga bodumedi jwa maaka. Jaaka go tlhalositswe mo serapeng sa 8, ditiragalo dingwe tse di tla diragalang ka nako eo, di kwadilwe mo go Mathaio 24:30, 31. Fa o sekaseka ditemana tseo, o tla lemoga gore Jesu o ne a bolelela pele ditiragalo tse di tshwanang le tse a di umakang mo setshwantshong sa dinku le dipodi. Ka sekai, fa Morwa motho a tla ka kgalalelo a na le baengele; merafe le ditšhaba tsotlhe di tla phuthiwa; ba ba atlholwang go nna dinku ba “tsholetsa ditlhogo [tsa bone]” ka gonne ba letetswe ke “botshelo jo bo sa khutleng.” * Ba ba atlholwang go nna dipodi ba ‘tla ititaya ka khutsafalo’ ba lemoga gore ba letetswe ke ‘go kgaolwa ka bosakhutleng.’—Math. 25:31-33, 46.
13. (a) Jesu o tla atlhola leng batho jaaka dinku kgotsa dipodi? (b) Go tlhaloganya dilo ka tsela eno go ama jang tsela e re lebang bodiredi jwa rona ka yone?
13 Ka jalo, re ka swetsa ka go reng? Jesu o tla atlhola batho botlhe ba ditšhaba go nna dinku kgotsa dipodi fa a tla ka nako ya pitlagano e kgolo. Morago ga moo, ka nako ya Haramagedona, e leng setlhoa sa pitlagano e kgolo, batho ba ba tshwanang le dipodi ba tla ‘kgaolwa’ ka bosakhutleng. Tsela eo, e re tlhaloganyang dilo ka yone e tshwanetse go ama jang tsela e re lebang bodiredi jwa rona ka yone? E re thusa go bona botlhokwa jwa tiro ya rona ya go rera. Go fitlha pitlagano e kgolo e simolola, batho ba sa ntse ba na le nako ya go fetola tsela e ba akanyang ka yone mme ba simolole go tsamaya mo tseleng e e pitlaganeng “e e isang botshelong.” (Math. 7:13, 14) Gone ke boammaaruri gore gompieno batho ba ka tswa ba bontsha mekgwa ya go nna jaaka dinku kgotsa dipodi. Le fa go ntse jalo, re tshwanetse go gakologelwa gore katlholo ya makgaolakgang ya gore ke bomang ba e leng dinku kgotsa dipodi e tlile go diragala ka nako ya pitlagano e kgolo. Ka jalo, re na le lebaka le le utlwalang la go tswelela re naya batho ba le bantsi ka mo go ka kgonegang ka gone tshono ya gore ba utlwe molaetsa wa Bogosi le gore ba o tsibogele.
JESU O TLA LENG KGOTSA O GOROGA LENG?
14, 15. Ke ditemana dife tse nnè tse di buang ka go tla ga ga Keresete mo isagweng e le Moatlhodi?
14 A go tswelela re sekaseka boporofeti jwa ga Jesu go senola gore tsela e re tlhaloganyang ka yone nako ya go diragadiwa ga ditiragalo tse dingwe tsa botlhokwa e tlhoka go tokafadiwa? Boporofeti jono bo re naya karabo. Mma re bone gore jang.
15 Mo karolong ya boporofeti jwa gagwe jo bo kwadilweng mo go Mathaio 24:29–25:46, Jesu o bua segolobogolo ka se se tla diragalang mo metlheng eno ya bofelo le se se tla diragalang ka nako ya pitlagano e kgolo e e tlang. Mo ditemaneng tseo, Jesu o bua ka makgetlho a le robedi a a amanang le go “tla” kgotsa go goroga ga gagwe. * Fa a bua ka pitlagano e kgolo, a re: ‘Ba tla bona Morwa motho a tla a le mo marung.’ “Ga lo itse gore Morena wa lona o tla ka letsatsi lefe.” “Ka ura e lo sa akanyeng gore ke yone, Morwa motho o tla ka yone.” Mme mo setshwantshong sa gagwe sa dinku le dipodi, Jesu a re: ‘Morwa motho o goroga a le mo kgalalelong ya gagwe.’ (Math. 24:30, 42, 44; 25:31) Nngwe le nngwe ya ditemana tse nnè tseno, e bua ka go tla ga ga Keresete mo isagweng e le Moatlhodi. Mme mo boporofeting jwa ga Jesu, ke kae gape mo re fitlhelang ditemana tse dingwe tse nnè tse di buang ka go tla ga gagwe?
16. Go tla ga ga Jesu go umakilwe mo ditemaneng dife tse dingwe?
16 Jesu o ne a bua jaana malebana le motlhanka yo o boikanyego le yo o botlhale: “Go itumela motlhanka yoo yo fa mong wa gagwe a goroga [“a sena go tla,” ntlha e e kwa tlase mo go NW] a mo fitlhelang a dira jalo.” Mo setshwantshong sa makgarebana, Jesu a re: “Ya re ba ntse ba tswa ba ya go reka, monyadi a goroga [“a tla,” Kingdom Interlinear].” Jesu o ne a tlhalosa jaana mo setshwantshong sa ditalenta: “Morago ga nako e telele mong wa batlhanka bao a tla.” Mo go sone setshwantsho seo, mong wa batlhanka bao a re: “Fa ke goroga [“ke sena go tla,” Int] ke ne ke tla amogela se e leng sa me se na le morokotso.” (Math. 24:46; 25:10, 19, 27) Ditemana tseno tse nnè tse di umakang go tla ga ga Jesu, di bua ka nako efe?
17. Ke eng se re neng ra se tlhalosa ka go goroga mo go umakilweng mo go Mathaio 24:46?
17 Mo nakong e e fetileng, re ne ra tlhalosa gore ditemana tseno tse nnè tsa bofelo di bua ka go tla kgotsa go goroga ga ga Jesu ka 1918. Ka sekai, akanya ka se Jesu a neng a se bua malebana le “motlhanka yo o boikanyego le yo o botlhale.” (Bala Mathaio 24:45-47.) Re ne re tlhaloganya gore go “goroga” mo go umakilweng mo temaneng ya 46 go ne go amana le nako ya fa Jesu a ne a tla go tlhatlhoba boemo jwa batlodiwa ka 1918, le gore go tlhomiwa ga motlhanka gore a okamele dilo tsotlhe tsa Mong wa gagwe go diragetse ka 1919. (Mal. 3:1) Le fa go ntse jalo, fa re ntse re sekaseka boporofeti jwa ga Jesu, re ne ra lemoga gore re tlhoka go fetola tsela e re tlhaloganyang ka yone nako e dikarolo dingwe tsa boporofeti joo di diragadiwang ka yone. Ka ntlha yang?
18. Go sekaseka boporofeti jwa ga Jesu ka botlalo go ile ga dira gore re swetse ka go reng malebana le go tla ga gagwe?
18 Mo ditemaneng tse di tlang pele ga Mathaio 24:46, lefoko “goroga” le bua ka nako ya fa Jesu a tla go itsise le go diragatsa katlholo ya gagwe, ka nako ya pitlagano e kgolo. (Math. 24: 30, 42, 44) Gape, jaaka re ithutile mo serapeng sa 12, go “goroga” ga ga Jesu mo go umakilweng mo go Mathaio 25:31 go bua ka yone nako eo ya katlholo. Ka jalo, go a utlwala go swetsa ka gore fa Mathaio 24:46, 47 e bua ka go goroga ga ga Jesu a tla go tlhoma motlhanka yo o boikanyego gore a okamele dilo tsotlhe tsa Gagwe, gape e kaya go tla ga gagwe mo isagweng ka nako ya pitlagano e kgolo. * Eleruri, go sekaseka boporofeti jwa ga Jesu ka botlalo go bontsha sentle gore nngwe le nngwe ya ditemana di le robedi tse di umakang go tla ga gagwe, e bua ka nako e e tlang ya katlholo ka nako ya pitlagano e kgolo.
19. Re tlhatlhobile dithuto dife tse di tokafaditsweng, mme re tla sekaseka dipotso dife mo ditlhogong tse di latelang?
19 Ka jalo, re ithutile eng? Kwa tshimologong ya setlhogo seno, re ne ra botsa dipotso di le tharo tse di malebana le gore boporofeti jwa ga Jesu bo tla diragadiwa leng. Sa ntlha, re ithutile gore pitlagano e kgolo ga e a simolola ka 1914 mme e tla simolola fa lekgotla la Ditšhaba Tse di Kopaneng le tlhasela Babelona yo Mogolo. Mme gape re ne ra ithuta gore ke ka ntlha yang fa katlholo ya ga Jesu ya dinku le dipodi e sa simolola ka 1914 mme e tla diragala ka nako ya pitlagano e kgolo. Kwa bofelong, re ithutile gore ke ka ntlha yang fa go goroga ga ga Jesu go tla go tlhoma motlhanka yo o boikanyego go okamela dilo tsotlhe tsa Gagwe go sa diragala ka 1919, mme go tla diragala ka nako ya pitlagano e kgolo. Ka jalo, ditiragalo tseno tsotlhe tse tharo di tla diragala ka nako e le nngwe fela mo isagweng—nako ya pitlagano e kgolo. Mme gone, tsela eno e e tokafaditsweng e re tlhaloganyang dilo ka yone, e ama jang kafa re tlhaloganyang ka gone setshwantsho sa motlhanka yo o boikanyego? Gape e ama jang tsela e re tlhaloganyang ka yone ditshwantsho tse dingwe tsa ga Jesu tse di diragadiwang mo motlheng ono wa bofelo? Dipotso tseno tsa botlhokwa di tla sekasekiwa mo ditlhogong tse di latelang.
^ ser. 4 Serapa 4: Go bona tshedimosetso e e oketsegileng, bona Tora ya Tebelo ya February 15, 1994, tsebe 8-21 le ya May 1, 1999, tsebe 8-20.
^ ser. 8 Serapa 8: Nngwe ya ditiragalo tse di umakiwang mo ditemaneng tseno ke go ‘phuthiwa ga ba ba tlhophilweng.’ (Math. 24:31) Ka jalo, go bonala gore nako nngwe morago ga go feta ga karolo ya ntlha ya pitlagano e kgolo, batlodiwa botlhe ba ba tla bong ba sa ntse ba le mo lefatsheng ba tla tlhatlosediwa kwa legodimong pele ga ntwa ya Haramagedona e simolola. Seno se tokafatsa se se ileng sa buiwa malebana le kgang eno mo setlhogong sa “Dipotso Tse di Tswang go Babadi” mo makasineng wa Tora ya Tebelo wa August 15, 1990, tsebe 30.
^ ser. 11 Serapa 11: Bona Tora ya Tebelo, October 15, 1995, tsebe 18-28.
^ ser. 12 Serapa 12: Bona pego e e tsamaisanang le eno mo go Luke 21:28.
^ ser. 15 Serapa 15: Mafoko “tla” le “goroga” a ranola lediri le le lengwe la Segerika e leng, er′kho·mai.
^ ser. 18 Serapa 18: Jaaka go tlhalositswe, lefoko la Segerika le le ranotsweng e le “a goroga” mo go Mathaio 24:46 le kaya selo se le sengwe le lediri la Segerika le le ranotsweng e le “a tla” mo go Mathaio 24:30, 42, 44.


text: 6 Jaanong ka sabata ga diragala gore a bo a feta a raletse masimo a dijo tsa ditlhaka, mme barutwa ba gagwe ba kgetla+ diako tsa dijo tsa ditlhaka ba bo ba di ja, ba di sosora ka diatla tsa bone.+2 Foo bangwe ba Bafarasai ba re: “Ke ka ntlha yang lo dira se se seng kafa molaong+ ka sabata?”+3 Jesu fa a ba fetola a re: “A ga lo ise lo ke lo bale sone se Dafide+ a neng a se dira fa ene le banna ba ba neng ba na le ene ba ne ba tshwarwa ke tlala?+4 Kafa a neng a tsena mo ntlong ya Modimo ka gone mme a amogela dinkgwe tsa neo+ mme a ja a ba a naya banna ba ba neng ba na le ene dingwe, mo go leng kafa molaong gore go se nne ope yo o di jang fa e se baperesiti fela?”+5 A tswelela a ba raya a re: “Morwa motho ke ene Morena wa sabata.”+6 Fa sabata+ e nngwe e ntse e tsweletse a tsena mo sinagogeng mme a simolola go ruta. Mme koo go ne go na le monna mongwe yo seatla sa gagwe sa moja se neng se omeletse.+7 Bakwadi le Bafarasai ba ne jaanong ba mo lebeletse+ ka kelotlhoko go bona gore a o ne a tla alafa ka sabata, e le gore ba bone tsela nngwe ya go mo latofatsa.+8 Ene, le fa go ntse jalo, o ne a itse dikakanyo tsa bone,+ mme a raya monna yo o omeletseng seatla yono a re: “Nanoga o eme fa gare.” Mme a nanoga a ema.+9 Foo Jesu a ba raya a re: “Ke a lo botsa ka re, A go kafa molaong go dira molemo kgotsa go dira se se utlwisang botlhoko ka sabata,+ go boloka kgotsa go senya moya?”+10 Mme fa a sena go lebaleba mo tikologong kwa go bone botlhe, a raya monna yono a re: “Otlolola seatla sa gago.” A dira jalo, mme seatla sa gagwe sa fola.+11 Mme ba tlala botsenwa, ba simolola go buisana mmogo kaga se ba ka se dirang Jesu.+12 Fa malatsi ano a ntse a tsweletse a tswela kwa thabeng go ya go rapela,+ mme a tswelela bosigo jotlhe a rapela Modimo.+13 E rile go nna motshegare a biletsa barutwa ba gagwe kwa go ene mme a tlhopha ba le lesome le bobedi mo gare ga bone, ba gape a neng a ba bitsa “baaposetoloi”:+14 Simone, yo gape a neng a mmitsa Petere,+ le Anderea morwarraagwe, le Jakobe le Johane,+ le Filipo+ le Barotholomeo,15 le Mathaio le Thomase,+ le Jakobe morwa Alefaeo, le Simone yo o bidiwang “motlhoafadi,”+16 le Judase morwa Jakobe, le Judase Isekariota, yo o neng a fetoga mooki.+17 Mme a fologa le bone a ema mo lefelong le le sebatla, mme ga bo go na le boidiidi jo bogolo jwa barutwa ba gagwe, le batho ba le bantsi thata+ ba tswa Judea yotlhe le Jerusalema le naga e e fa lewatleng ya Ture le Sidona, ba ba neng ba tlile go mo utlwa le go fodisiwa dipobolo tsa bone.+18 Le ba ba neng ba tshwenngwa ke meya e e seng phepa ba ne ba alafiwa.19 Mme boidiidi jotlhe bo ne bo senka go mo ama,+ ka gonne maatla+ a ne a tswa mo go ene mme a ba fodisa botlhe.20 Mme a tsholeletsa matlho kwa barutweng ba gagwe mme a re:+“Go itumela lona bahumanegi,+ ka gonne bogosi jwa Modimo ke jwa lona.21 “Go itumela lona ba lo tshwerweng ke tlala+ jaanong, ka gonne lo tla kgora.+“Go itumela lona ba lo lelang jaanong, ka gonne lo tla tshega.+22 “Go itumela lona le fa e le leng fela fa batho ba lo tlhoa,+ gape le fa e le leng fela fa ba lo kgaphela kwa thoko ba bile ba lo kgoba ba ba ba kgaphela leina la lona kwa thoko+ jaaka le le boikepo ka ntlha ya Morwa motho.23 Ipeleng mo letsatsing leo lo bo lo tlolake, gonne, bonang! maduo a lona a magolo kwa legodimong, gonne tseo ke tsone dilo tse borraabonemogologolwane ba neng ba tle ba di dire baporofeti.+24 “Mme a bo go latlhega lona batho ba ba humileng,+ ka gonne lo bona kgomotso ya lona ka botlalo.+25 “A bo go latlhega lona ba lo kgotsheng jaanong, ka gonne lo tla tshwarwa ke tlala.+“A bo go latlhega lona, ba lo tshegang jaanong, ka gonne lo tla hutsafala lo bo lo lela.+26 “A bo go latlhega lona, fa batho botlhe ba bua sentle ka lona, gonne dilo tse di tshwanang le tseno ke tse borraabonemogologolwane ba neng ba di dira baporofeti ba maaka.+27 “Mme ke a lo raya lona ba lo reeditseng ka re, Tswelelang lo rata baba ba lona,+ lo direle ba ba lo tlhoileng molemo,+28 lo segofatse ba ba lo hutsang, lo rapelele ba ba lo tlhapatsang.+29 Yo o go itayang mo lerameng le lengwe,+ mo neye le le lengwe; mme yo o tsayang+ seaparo sa gago sa kafa ntle, o se ka wa mo ganela le ka seaparo sa kafa teng.30 Naya mongwe le mongwe yo o go kopang,+ mme yo o tsayang dilo tsa gago o se ka wa batla gore a di buse.31 “Gape, fela jaaka lo batla batho ba lo direla, ba direleng ka yone tsela eo.+32 “Mme fa lo rata ba ba lo ratang, go na le tlotlo efe mo go lona? Gonne le e leng baleofi ba rata ba ba ba ratang.+33 Mme fa lo dira molemo mo go ba ba lo direlang molemo, tota go na le tlotlo efe mo go lona? Le e leng baleofi ba dira seo.+34 Gape, fa lo adima batho kwantle ga morokotso+ ba lo solofelang go amogela mo go bone, go na le tlotlo efe mo go lona? Le e leng baleofi ba adima baleofi kwantle ga morokotso gore ba tle ba boelwe ke mo go lekanang.+35 Go na le moo, tswelelang lo rata baba ba lona le go dira molemo le go adima+ batho kwantle ga morokotso, lo sa solofele go boelwa ke sepe; mme maduo a lona a tla nna magolo, mme lo tla nna bomorwa Mogodimodimo,+ ka gonne o pelonomi+ mo go ba ba sa lebogeng le ba ba boikepo.36 Tswelelang lo le kutlwelobotlhoko, fela jaaka Rraalona a le kutlwelobotlhoko.+37 “Mo godimo ga moo, tlogelang go atlhola, mme ga lo na go atlholwa ka gope;+ gape tlogelang go bona molato, mme ga lo na go bonwa molato ka gope. Nnang lo golole, mme lo tla gololwa.+38 Itlwaetseng go aba, mme batho ba tla lo abela.+ Ba tla tshela mo diropeng tsa lona selekanyo se se molemo, se papietswe, se tsikitleditswe e bile se penologa. Gonne ka selekanyo se lo lekanyang ka sone, le bone ba tla lo lekanyetsa ka sone.”+39 Mme gape a bua setshwantsho le bone a re: “Motho yo o foufetseng ga a ka ke a goga motho yo o foufetseng, ga ke re? Ka bobedi ba tla kgokologela mo kgatamping, ga ke re?+40 Morutwana ga a kwa godimo ga morutisi wa gagwe, mme mongwe le mongwe yo o rutiwang sentle o tla tshwana le morutisi wa gagwe.+41 Jaanong ke ka ntlha yang o leba lotlhaka lo lo mo leitlhong la mokaulengwe wa gago, mme o sa lemoge tlhomeso e e mo leitlhong la gago?+42 O ka raya jang mokaulengwe wa gago wa re, ‘Mokaulengwe, ntetlelela gore ke ntshe lotlhaka lo lo mo leitlhong la gago,’ fa wena ka bowena o sa lebe tlhomeso mo leitlhong leo la gago?+ Moitimokanyi! Ntsha pele tlhomeso e e mo leitlhong la gago,+ mme ke gone o tla bonang sentle kafa o ka ntshang ka gone lotlhaka lo lo mo leitlhong la mokaulengwe wa gago.+43 “Gonne ga go na setlhare se se molemo se se ungwang leungo le le bodileng; gape ga go na setlhare se se bodileng se se ungwang leungo le le molemo.+44 Gonne setlhare sengwe le sengwe se itsiwe ka leungo la sone.+ Ka sekai, batho ga ba kgetle difeige mo mitlweng, le fa e le go kgaola morara mo setlhatshaneng se se mitlwa.+45 Motho yo o molemo o ntsha molemo mo letlotlong le le molemo+ la pelo ya gagwe, mme motho yo o boikepo o ntsha se se boikepo mo letlotlong la gagwe la boikepo; gonne molomo wa gagwe o bua se se tletseng mo pelong.+46 “Jaanong ke ka ntlha yang lo mpitsa ‘Morena! Morena!’ mme lo sa dire dilo tse ke di buang?+47 Mongwe le mongwe yo o tlang mo go nna a ba a utlwa mafoko a me a ba a a dira, ke tla lo bontsha gore o tshwana le mang:+48 O tshwana le monna yo o agang ntlo, yo o neng a epa a ba a ya kwa tlase kwa tengteng mme a thaya motheo mo lefikeng. Ka gone, e rile morwalela+ o tsoga, noka ya itaagana le ntlo eo, mme ya bo e sa nonofa mo go lekaneng go e reketlisa, ka go bo e agilwe sentle.+49 Kafa letlhakoreng le lengwe, yo o utlwang mme a ba a sa dire,+ o tshwana le monna yo o neng a aga ntlo fa fatshe e se na motheo. Noka ya itaagana le yone, mme ya gosomana ka yone nako eo, mme go senyega+ ga ntlo eo ga nna gogolo.”+


text:
A Dipalo Tse di mo Baebeleng Di na Le Bokao? A Baebele e Dumalana le Masaitsiweng a Dipalo?
Karabo ya Baebele
Le fa gantsi dipalo tse di mo Baebeleng di tsewa jaaka di ntse, ka dinako dingwe di ka tshwantshetsa sengwe. Se go buiwang ka sone gantsi ke sone se se bontshang gore a palo e e rileng e tsewe jaaka e ntse. Ela tlhoko dikai tseno tsa dipalo tse di mo Baebeleng tse di nang le bokao jo bo rileng:
1 Seoposengwe. Ka sekai, Jesu o ne a rapela Modimo gore barutwa ba gagwe “botlhe ba tle ba nne mongwe fela, fela jaaka wena, Rara, o le seoposengwe le nna le nna ke le seoposengwe le wena.”—Johane 17:21; Mathaio 19:6.
2 Mo dikgannyeng tsa semolao, basupi ba babedi ba tlhomamisa gore kgang e boammaaruri. (Duteronome 17:6) Ka tsela e e tshwanang, fa ponatshegelo kgotsa ntlha nngwe e boelediwa gabedi, seo se bontsha gore kgang eo e tlhomame e bile e boammaaruri. Ka sekai, fa Josefa a phutholola toro ya ga Faro wa kwa Egepeto o ne a re: “Ntlha ya gore toro e ne ya boelediwa gabedi mo go Faro e kaya gore Modimo wa boammaaruri o tlhomamisitse selo seno thata.” (Genesise 41:32) Mo boporofeting, “dinaka tse pedi” di ka tshwantshetsa puso e e maphata mabedi, jaaka Mmusomogolo wa Bameda le Baperesia o moporofeti Daniele a neng a bolelelwa ka one.—Daniele 8:20, 21; Tshenolo 13:11.
3 Fela jaaka basupi ba bararo ba gatelela gore kgang e boammaaruri, go boeletsa selo gararo ke go se tlhomamisa thata kgotsa go se gatelela.
—Esekiele 21:27; Ditiro 10:9-16; Tshenolo 4:8; 8:13.
4 E ka tshwantshetsa sengwe se se tletseng kgotsa se se dirang ka botlalo, jaaka mo mafokong ano, ‘dikhutlo tse nnè tsa lefatshe.’—Tshenolo 7:1; 21:16; Isaia 11:12.
6 E re ka thataro e le kwa tlase ka palo e le nngwe mo go supa, e e tshwantshetsang sengwe se se itekanetseng, palo eno e tshwantshetsa sengwe se se sa felelang kgotsa se se sa itekanelang kgotsa sengwe se se amanngwang le baba ba Modimo.—1 Ditiragalo 20:6; Daniele 3:1; Tshenolo 13:18.
7 Gantsi palo eno e tshwantshetsa sengwe se se itekanetseng. Ka sekai, Modimo o ne a laela Baiseraele gore ba gwante go dikologa Jeriko ka malatsi a le supa a a tlhomaganeng mme mo letsatsing la bosupa ba gwante go dikologa motse ka makgetlo a le supa. (Joshua 6:
15) Baebele e na le dikai tse dintsi tse di tshwanang le seno tse mo go tsone go dirisiwang palo supa. (Lefitiko 4:6; 25:8; 26:18; Pesalema 119:164; Tshenolo 1:20; 13:1; 17:10) Fa Jesu a ne a raya Petere a re a itshwarele morwarragwe “e seng, Go fitlha go makgetlo a le supa, mme, Go fitlha go makgetlo a le masome a supa le bosupa,” go boeletsa palo “supa” go naya kgopolo ya “kwantle ga selekanyo.”—Mathaio 18:21, 22.
10 Palo eno e ka tshwantshetsa sengwe se se feletseng kgotsa dikarolo tsa sone.—Ekesodo 34:28; Luke 19:13; Tshenolo 2:10.
12 Go lebega palo eno e tshwantshetsa thulaganyo e e feletseng ya Modimo. Ka sekai, ponatshegelo e e neng ya bontshiwa moaposetoloi Johane e ne e akaretsa motse o o nang le “maje a le lesome le bobedi a motheo, mme mo go one go le maina a le lesome le bobedi a baaposetoloi ba le lesome le bobedi.” (Tshenolo 21:14; Genesise 49:28) Bo12 ba ba kopantsweng le bone ba ka nna le bokao jo bo tshwanang.—Tshenolo 4:4; 7:4-8.
40 Palo eno e ne e amanngwa le dikotlhao dingwe kgotsa lobaka lo katlholo e lo tsayang.
—Genesise 7:4; Esekiele 29:11, 12.
Masaitsiweng a dipalo
Dipalo tsa tshwantshetso tse di dirisitsweng mo Baebeleng ga di tshwane gotlhelele le masaitsiweng a dipalo, a a akaretsang boloi jo go dirisiwang dipalo mo go jone, go di amanya le sengwe le go bona palogotlhe ya tsone. Ka sekai, Bomankge ba Bajuda ba ne ba sekaseka Dikwalo Tsa Sehebera ba dirisa mokgwa o o bidiwang gematria, o mo go one ba batlang khouto nngwe e e fitlhegileng mo dipalong dingwe tse di tsamaisang le ditlhaka tse di rileng. Masaitsiweng a dipalo ke mofuta mongwe wa boitseanape o Modimo a o kgalang.


text:
BASHA BA BOTSA JAANA
Ke Eng se ke Tshwanetseng go se Itse ka go Romelelana Melaetsa?
:-) Fa go romelelana melaetsa go dirisiwa sentle, e ka nna tsela e e molemo ya go itse gore ditsala tsa gago di ntse di tsoga jang.
:-( Fa go sa dirisiwe sentle, go ka senya botsala jwa lona—ga ba ga go senya leina.
Setlhogo seno se tla go lemotsha se o tshwanetseng go se itse ka
Gape go tla tlotliwa ka:
Ba o ba romelelang melaetsa
Basha ba le bantsi ba tsaya go romelelana melaetsa e le tsela e e molemo ya go buisana. Fa batsadi ba gago ba se na bothata le gone, go romelelana melaetsa go dira gore o kgone go itse gore go ntse go ya jang ka batho ba o romelelanang melaetsa le bone.
“Papa ga a rate fa nna le nnake re bua le basimane. Fa re bua le bone ka founo, o batla re dirise founo ya mo ntlong, mo kamoreng ya bonno, ba bangwe ba le teng.”—Lenore.
Se o tshwanetseng go se itse: Fa o naya mongwe le mongwe fela dinomoro tsa gago, o ka itsenya mo mathateng.
“Fa o se kelotlhoko gore o naya mang dinomoro tsa gago, o tla romelelwa melaetsa kgotsa ditshwantsho tse o sa di batleng.”—Scott.
“Fa o romelelana melaetsa ka metlha le motho wa bong bo sele, lo ka iphitlhela lo setse lo kgatlhegelana.”—Steven.
Baebele ya re: “
Yo o botlhale ke yo o boneng masetlapelo a bo a iphitlha.” (Diane 22:3) Go ela dilo dingwe tlhoko go ka go thusa go tila mathata.
Se se diragetseng: “
Nna le mosimane mongwe re ne re le ditsala e bile re nna re romelelana melaetsa. Ke ne ke ipolelela gore re ditsala fela tse di ntshanang seinong. Ke ne ke sa bone seo e le bothata go fitlha a mpolelela gore o a nthata. Fa ke akanya ka se se diragetseng, ke gone ke bonang gore ke ne ke sa tshwanela go bo ke ile ka nnela go romelelana melaetsa le ene.”—Melinda.
Akanya ka seno: O akanya gore botsala jwa ga Melinda le mosimane yono bo tla amega jang fa Melinda a sena go itse gore o ikutlwa jang ka ene?
Fetola se se diragetseng! O akanya gore Melinda a ka bo a dirile eng gore ene le mosimane yono ba tswelele e le ditsala fela?
Melaetsa e o e romelang
Go motlhofo go romelelana melaetsa—e bile go monate go e amogela—mo e leng gore go motlhofo go lebala gore batho ba ka nna ba tlhaloganya se o se kwadileng ka tsela e sele.
Se o tshwanetseng go se itse: Se o se kwalang se ka tlhaloganngwa ka tsela e sele.
“Mo molaetseng motho a ka se kgone go lemoga maikutlo a mokwadi le segalo sa lentswe—tota le fa a tsentse matshwao mo molaetseng. Go ka baka dikgotlhang.”—Briana.
“Basetsana bangwe ba ile ba itshenya maina e bile ba itsege ka go tshameka ka maikutlo a lorato a basimane mo melaetseng e ba ba romelelang yone.”—Laura.
Baebele ya re: “
Batho ba ba siameng ba akanya pele pele ba araba.” (Diane 15:28, Good News Translation) Re ithuta eng mo temaneng eno? Bala molaetsa wa gago gape pele ga o o romela!
Fa o romela melaetsa
Go ka nna molemo gore o itlhomele melao ya go romela melaetsa.
Se o tshwanetseng go se itse: Fa o sa ele tlhoko mokgwa o o kwalang melaetsa ka one, batho ba ka nna ba tsaya gore ga o na maitseo mme seo sa dira gore ba go kekologe.
“Go motlhofo go lebala go nna maitseo fa o kwala melaetsa. Ke na le go iphitlhela ke kwala melaetsa mme ke ntse ke tlotla le mongwe kgotsa re le mo tafoleng re ja.”—Allison.
“Go kotsi go romela melaetsa o ntse o kgweetsa. Fa o sa tlhome mogopolo mo tseleng, o ka baka kotsi.”—Anne.
Baebele ya re: “
Sengwe le sengwe se na le nako e se e tlhometsweng, . . . nako ya go didimala le nako ya go bua.” (Moreri 3:1, 7) Fela jaaka o tshwanetse go nna kelotlhoko fa o bua, o tshwanetse go nna kelotlhoko le fa o romela melaetsa!
Dikgakololo ka Melaetsa
Ba o ba romelelang melaetsa
;-) Ikobele kaelo ya batsadi ba gago.—Bakolosa 3:20.
;-) O se ka wa naya mongwe le mongwe dinomoro tsa gago. Fa ka bonolo o gana go naya batho tshedimosetso ya sephiri—go akaretsa dinomoro tsa gago tsa selula—o nna le bokgoni jo o tla bo tlhokang fa o ntse o gola.
;-) O se ka wa tlwaela batho ka tsela e e feteletseng o bo o ba romelela melaetsa e e bontshang gore o tshameka ka maikutlo a bone a lorato. Fa maikutlo a lorato a ka gola, o tla bo o ipakela masetlapelo le mathata.
“Batsadi ba me ba a itse gore ke dirisa founo ya me ya selula sentle, ka jalo ba a ntshepa gore ke tla dira ditshwetso tse di botlhale malebana le gore ke tla tsenya dinomoro tsa bomang mo founong.”—Briana.
Melaetsa e o e romelang
;-) Pele o simolola go kwala molaetsa, ipotse jaana, ‘A mo boemong jono, go romela molaetsa go siame?’ Gongwe go ka tswa go le botoka go letsa kgotsa go bua le motho difatlhego di lebane.
;-) O se ka wa kwala se o ka se kgoneng go se bolelela motho ka tlhamalalo. Sarah wa dingwaga di le 23 a re: “
Fa o sa kgone go bua sengwe, o se ka wa se kwala.”
“Fa mongwe a go romelela ditshwantsho tse di tsosang keletso ya tlhakanelodikobo, bolelela batsadi ba gago. Seo se tla go sireletsa e bile se tla dira gore batsadi ba gago ba go tshepe.”—Sirvan.
Fa o romela melaetsa
;-) Itirele tshwetso go sa le gale ya gore ke leng o ka se diriseng founo. Mosetsana yo o bidiwang Olivia a re: “
Ga ke dirise founo ya selula fa ke le mo tafoleng ke ja kgotsa fa ke ithuta. Ke a e tima fa ke le kwa dipokanong tsa Bokeresete gore ke se ka ka raelesega go e leba.”
;-) Akanyetsa ba bangwe. (Bafilipi 2:4) O se ka wa romela molaetsa mme o ntse o tlotla le mongwe.
“Ke ipeetse melao ya gore ke se ka ka romelela batho melaetsa fa ke na le ditsala, kwantle ga fa go tlhokega. E bile ga ke fe batho ba ke sa ba tlwaelang dinomoro tsa me.—Janelly.


text:
Noka ya Okavango
(This page's format needs to be reviewed. You can help by editing it.)
Noka ya Okavango ke noka ee mo borwa bophirima jwa Aferika. Ke noka ya bone ee tona mo bogareng jwa borwa botlhaba jwa Aferika, e elelela kwa borwa botlhaba 1,600 km (990 mi). E simolola moAngola, kwa e itsegeng e le noka ya Cubango. Fa pejana mo borwa e aga bontlha bongwe jwa molelwane wa Namibia, gape e bo e elelela mo Botswana, le go tshologela kwa lefelong la diphologolo la Moremi.
Pele fa e tsena mo Botswana, noka e wela selekalekanyo sa 4 m, go kgabaganya selekanyo sa dikhilomethara di le 1.2 tsa bophara jwa noka, mo maphothophothong aa latelanag a Popa, a bonala fa noka e nale selekanyo sa metsi se se kwa tlase, jaaka noko ya komelelo.[1]
Go ntshetsa ntlheng ya moteng ga beisene, makgobokgobo ga a na kgwelo kwa lewatleng. Mo boemong jwa se, e kgwela kwa morageng wa sekaka sa Kalahari, se itsege ka leina la makgobokgobo a Okavango kgotsa Okavango Alluvial Fan. Ka paka ya pula e elelela kwa nokeng ya Boteti mme e re morago e tselegele kwa lefelong la Makgadikgadi le le rotloetsang kgolo ya lefelo ka paka ya dipula la makgobokgobo kwa lesome la makgolokgolo a dinonyane tsa Flamingo di kgobokanelang teng ka paka ya selemo.[2] Bontlha bongwe jwa go elela ga yone bo tlatsa lekadiba la Ngami. Go itsege ka dilo tsa tlholego, noka ya Okavango e nale lefolo la diphologolo la Moremi.
Kgotlhang ya metsi[baakanya | edit source]
Mafatshe a Namibia le Botswana a nale tlwaelo ya leuba mme gape ka ditlamorago tse, go ntse go nale matshwenyego ka ga dikgotlhang tse di ka tlhagogang ka go dirisiwa ga metsi a noka. Namibia e agile motswedi wa metsi, wa selekanyo sa boleele jwa dikhilomethara tse makgolo a mararo,gape e ntshitse kgang ya go simolotse khutlola ya go aga kakana ee tsamaisang metsi ya boleele jwa selekanyo sa dikhilometha tse di makgolo a mabedi le masome a matlhano ee isang metsi go tswa nokeng go ya Namibia go fokotsa leuba.
Botswana, le fa go ntse jalo o dirisa makgobokgobo a Okavango go ngoka bajanala gammogo le go a dirisa e le motswedi wa metsi. Lephata la Water Affairs mo Botswana le tlhalositse gore 97% ya metsi e latlhega ka ntata ya kaologo, ka jalo lefatshe ga le kake la kgone go ka latlhegelwa ke bontlha bongwe jwa metsi.
Namibia, ka jalo, e tlhalositse gore e tla goga sepatlo sa metsi aa mo nokeng, gape le lebaganye le metsi aa elelang mo lefatsheng la bone. Go itebaganya le dikgang tsa go nna jalo,ka ngwaga wa 1994 Angola, Namibia le Botswana a dumalane ka mokwalo wa go simolodisa lekalana la Permanent Okavango River Basin Water Commission (OKACOM), go tlisa dikgakololo mo mafatsheng ka boraro ka ga ditsela tse di botoka tsa go dirisa didirisiwa tsa noka ya Okavango ka manontlhotlho.
Morwalela[baakanya | edit source]
Fa mongwe a ka akanya ka makgobokgobo jaaka ditshika tsa setshidi se setona, ka jalo pelo ya sone e botona jwa selekanyo sa lekgolokgolo, makgolo a mabedi le masome a matlhano a dikhilomethara go ya mafelong a kwa godimo a Angola. Selekanyo se se a oketsega mme ga nngwefela mo ngwageng fa lefatshe la Angola le nelwa ke pula gararo ee fetang ee nang mo Botswana jaaka go ntse, ee romelang metsi aa mantsi mo Aferika ee reng morago e tshololele metsi a yone mo makgobokgobong a Okavango. Se se kaiwa e le morwalela mme eseng jaaka kwa mafatsheng a sele kwa morwalela o nang le ditshenyo tse di sa siamang, mo Okavango morwalela o nna o amogelwa.
Le fa dipula tsa kwa Angola di tshologa ka Firekgong, metsi a tsaya kgwedi yotlhe go tsamaya selekanyo sa dikhilomethara tse di makgolokgolo a noka ya Okavango. Gape a boa a tsaya kgwedi tse nne go tlhotlha ka dimela le metswedi ya bofelo ee selekanyo sa dikhilomethara tse di makgolo a mabedi le masome a matlhano a makgobokgobo. Ka ditlamorago morwalela o kwa godimo tlhata ka kgwedi ya Seetebosigo le Phatwe, ka nako ya fa Botswana a le mo pakeng ya mariga. Gape makgobokgoba a tlala gararo go fetla selekanyo sa one, a ngoka diphologolo go tswa bokgakala le gaufi gape a dira Aferika gore a nne nngwe ya lefelo la diphologolo .
Kwa bophareng jwa yone fa morwalela o le montsi mo ngwageng makgobokgobo a atlologa selekanyo sa makgolo le masome a matlhano a dikhilomethara go kgabaganya go tswa botlhaba go ya bophirima. Go fa mogopolo ka fa go leng selagana ka teng, fa mongwe a ka ne a lebisisa bontlha bongwe jwa makgobokgobo a le kgakajana,fa o ya le bontlha bongwe jwa one mongwe o ka lemoga gore bogodimo bo farologana le bonnye godimo ga selekanyo sa dikhilomethara tse di makgolo le masome a matlhano a dikhilomethara a le kwa tlase ga selekanyo sa 2m. Ka jalo mmu o monnye o o ka baka phetlogo ee tona.[3]
kitso ee kwadilweng go tsweng:[baakanya | edit source]
- ↑ Siyabona Africa Travel (Pty) Ltd, "Popa Falls | Okavango River | Botswana" webpage: TravelZA-PopaFalls
- ↑ C. Michael Hogan (2008) Makgadikgadi , The Megalithic Portal, ed. A. Burnham [1]
- ↑ http://blog.africabespoke.com/okavango-delta-part-2/ Okavango River Flooding
Dikgoge tsa kwa ntle[baakanya | edit source]
- Noka ya Okavango: motswedi wa Botselo
- Safari mo makgobokgobong
- Mmepe wa noka ya Okavango kwa Water Resources eAtlas
- Mmepe wa makgobokgobo a Okavango kwa RhinoAfrica
- Tsebe ya mogae ya OKACOM
- Khutlola ya OKACOM's EPSMO
- Mafelo a go iwang gone a Botswana
Coordinates: 18°57′43″S 22°29′04″E / 18.96194°S 22.48444°E


text:
Baebele ya re Halloween e Simologile Kae?
Karabo ya Baebele
Ga go na gope mo Baebele e buang ka Halloween. Le fa go ntse jalo, tshimologo ya Halloween le meetlo ya yone ya segompieno e bontsha gore moletlo ono o theilwe mo ditumelong tsa maaka tse di kaga baswi le meya e e sa bonaleng kgotsa madimona.—Bona “Kwa Halloween e simologileng gone le meetlo ya yone.”
Baebele e re tlhagisa jaana: “Go se ka ga nna le ope mo go lona . . . yo o buang le dipoko kgotsa meya, kgotsa yo o buang le baswi.” (Duteronome 18:10-12, The Jerusalem Bible) Le fa batho bangwe ba tsaya gore Halloween ke go ijesa monate mo go seng kotsi, Baebele yone e bontsha gore ditlwaelo tse di tsamaisanang le yone di kotsi. Baebele e bua jaana mo go 1 Bakorintha 10:20, 21: “Ga ke rate gore lo ikopanye le medemone. Ga lo ka ke lwa nwa senwelo sa Morena le senwelo sa medemone.”—Baebele ya Tswana Central.
Kwa Halloween e simologileng gone le meetlo ya yone
Moletlo wa Samhain: The World Book Encyclopedia ya re, Halloween e simologile mo “moletlong wa bogologolo wa boheitane o o neng o ketekwa ke Ba-Celt dingwaga di feta 2 000 tse di fetileng. Ba-Celt ba ne ba dumela gore baswi ba ka itsamaela ka kgololesego mo gare ga batshedi le gore ka nako ya moletlo wa Samhain, batshedi ba ne ba ka tsamaya le baswi.” Le fa go ntse jalo, Baebele e ruta ka tsela e e utlwalang sentle gore baswi “ga ba itse sepe gotlhelele.” (Moreri 9:5) Seo se raya gore ba ka se kgone go ikopanya le batshedi.
Diaparo tsa Halloween, dimonamone kgotsa ditiro tsa go ijesa monate: Go ya ka buka ya Halloween
—An American Holiday, An American History, Ba-Celt bangwe ba ne ba apara diaparo tse di tshosang gore meya e e boikepo e akanye gore le bone ke meya mme e bo e sa ba tshwenye. Bangwe ba ne ba naya meya e e boikepo dimonamone go e reba bogale. Kwa Yuropa wa bogologolo, baruti ba kereke ya Katoliki ba ne ba dirisa meetlo ya boheitane ya mo lefelong la bone mme ba laela balatedi ba bone gore ba tsamaye ka ntlo le ntlo ba apere diaparo tsa Halloween e bile ba kopa dimpho tse dinnye gore ba rapelele baswi ba bone. Mme Baebele yone ga e letlelele gore ditlwaelo tsa bodumedi jwa maaka le kobamelo ya Modimo di kopanngwe.—2 Bakorintha 6:17.
Dipoko, di-vampire, batho ba e keteng ke diphiri le baloi: Ga go bolo go tsewa gore dilo tseno di amana le meya e e boikepo. (Halloween Trivia) Baebele e bua ka tsela e e utlwalang sentle gore re tshwanetse go ganetsa meya e e boikepo e seng go keteka le yone.—Baefeso 6:12.
Maphutshe a Halloween kgotsa dikerese tse di tsenngwang mo go one: Kwa Boritane wa bogologolo “batho ba ne ba tsamaya ka ntlo le ntlo ba kopa dijo gore ba rapelele baswi” mme ba ne ba tshwara “di-turnip tse di gabilweng di bo di tsenngwa dikerese tse di neng di tshwantshetsa moya o o gaeletsweng mo pakatoring.” (Halloween
—From Pagan Ritual to Party Night) Bangwe ba re dikerese di ne di dirisediwa go leleka meya e e boikepo. Ka bo1800 kwa Amerika Bokone, di-turnip di ne tsa emisediwa ka maphutshe ka gonne a ne a le mantsi e bile go le motlhofo go a gaba. Ditumelo tse di amanang le moetlo ono—go sa swe ga moya, pakatori le go rapelela baswi—ga di tswe mo Baebeleng.—Esekiele 18:4.


text:
KE DUELA JANG?
A o na le makgetho a o iseng o a duele? A o tlhoka thuso ya go dira tshwetso ya gore o ka dirang kgotsa gore o founele mang?
Baduedi ba lekgetho, batho ka bongwe le dikgwebo, ba kopiwa gore ba duele lekgetho la bone ka botlalo ka go romela foromo ya bone ya go duela lekgetho le dituelo tsa bone ka nako.
Fa go direga gore baduedi ba lekgetho ba se ka ba duela lekgetho la bone ba bo ba nna le sekoloto sa lekgetho se se iseng se duelwe, lefapha la Mookamedi wa Dikoloto le ikemiseditse go thusa dikgwebo le batho ka bongwe gore ba duele lekgetho ka botlalo.
Fa o batla go fetola dintlha tsa gago tsa banka, o ka dira jalo ka mafapha a a farologaneng
- Mo eFiling fa o ikwadiseditse eFiling;
- Ka bowena kwa go lengwe la lekala la SARS fa o sa ikwadisetsa eFiling;- kgotsa
- Fa o tlatsa foromo ya go duela lekgetho ya motho ka bongwe gore o e romele (ITR12).


text:
Lucas Manyane Mangope
Moetapele wa puso-legae la maloba la Bophuthatswana. O tlhopilwe ke mmuso wa kgetololo le tlhaolele go eta Batswana ba tulo ya Aforika Borwa pele. E ne e le mmusa-esi go tloga ka 1977 go fitlha ka 1993 fa kgethololo le tlhaolele e fedisiwa/ emisiwa mo Aforika Borwa.
Contents
Kitso ka botshelo ja ga Lucas Mangope[baakanya | edit source]
Go tsholweng mo motseng wa Motswedi,Mongope e ne ele morutabana go fitlha kgwedi ya Phatwe 1959 fa jaanong a nna Kgosi ya mo motseng.Ka ngwaga wa 1971,o ne a nna mongwe wa leloko la dikgosi mo pusong a bo a kgona go fenya maemo a ntlha morago ga ditlhopho tsa kgwedi ya phalane 1972.[1].
Katlego ya ga Mangope[baakanya | edit source]
Mangope o nnile tautona ka ngwaga wa 1977.Ka ngwaga wa 1988, o ne a kobiwa ke ba sepodise mme a tsewa gape ke ba sesole sa Aforika Borwa. [2]
Bokopano ka ditlhopho tsa Aforika Borwa[baakanya | edit source]
Kwa dipuisanong tse di neng di tshwaretswe kwa Kempton Park(1993) tse di tsositseng ditlhopho ka ngwaga wa 1994 kwa Aforika Borwa,Mangope o buile fa Bophuthatswana etla nna ele maphato o ipusang go ya go ileng la fa Aforika Borwa a ka fetoga le gore o tla letelela ditlhopho tse di latelang mo lafatsheng la gagwe.[3]


text:
Nko
Nko ke karolo nngwe ya mmele mo ditshiding tse di na le lerapo la mokwatla e e dirisiwa go sireletsa mesima ya phefo, e letelelang phefo go tsena le go tswa mo ga makgwafo, go thatswa phefo e dirisanya le molomo. Fa morago ga nko go na le nama e gokeletsweng mo nkong e diphatlhana tsa phefo. Fa morago ga kgetsana ya phefo, phefo e feta mo mometsong, e bong e dirisiwa mo dirweng tsotlhe tsa mmele, e e salang e bo e dirisiwa mo makgwafong. Mo bathong, nko e fithelwa fa gare ga sefatlhego; mo ditshiding tse dinngwe e fa godimo ga molomo.
Contents
Kabakanyo ya phefo[baakanya | edit source]
Nko e dirisiwa go lomaganya lefatshe le mmele wa motho ka go laola phefo e e tsenang mo mmeleng e bo e e thuthafatsa, le go ntsha metsi a mo phefong pele e ka tsena mo mmeleng jaaka go diragala mo dikameleng. Nko e na le moritshana mo teng ga yone, o o diriwang go kganela dilo tse di sa thokegeng go tsena mo teng.
Botlhale jwa ditaelo[baakanya | edit source]
Nko e e metsi ya dintsa e dirisiwa go dupa tsela. Diphologolo di dirisa dirwe tsa mmele tse di amogelwa bo tsididi, kwa nko e leng tsididi teng ke gone ko di go dirisang go lemoga tsela e monko o tswang teng.
Kago ya mekgwa ya go hema phefo[baakanya | edit source]
Mo ditshiding tsa metsi le dithapi tse di na le makgwafo, diphatlhana tsa phefo, di bulega go nna dikgetsana tse di bulegelang mo godimo ga molomo. Dikgetsana tse di dirisa serwe se se dirisiwang go hema phefo e bong dibokwana tsa nko e bo di dirisa dinama tse di lepeletseng tse gaufi le tsone. ko nteng ga dipopego tse di thwanang le ditshidi tsa metsi, thapi e e na le makgwafo,gape ga e dirise nko ya yone go hema, ka gore di hema ka molomo ya tsone. Ditshidi tsa metsi di nale serwe se dirisiwang go dupa, go na le dikoloti, mo ke kgetsi fela, fa e se mo ditshiding tse di rileng tsa metsi fela ,e dirasanya mmogo le dirwe tse di fithelwang mo nkong.[1]
Nko ya sika la dikwena e tona go feta ya diphologolo tse dingwe gape e fithelwa ko teng teng fa godimo ga legano. Dikwena tsone di na le nko e e telele thata go di feta, e e thusang phologolo fo hema fa e tibile ko tlase ga metsi. Nko ya sika la kwena e kgaogantswe gararo: bontle jwa yone phata ya konokono ya phefo . Dirwe tse di dirisiwa go oketsa go tsiboga ga mmele. Serwe se se dupang se agilwe sentle mo dinogeng le dikgathotsing, mo eleng gore ga di sa thole di amana gope le nko, di bulega fela fa godimo ga molomo. Serwe se se nnye mo dikhudung, mo e leng gore se tselela fela se tshwaraganye le nko, gape ga seyo mmo dikweneng tse di godileng thata.[1]
Dinonyane di nale nko e e tshwanang le ya sika la dikwena, nko ya teng e bopilwe fa godimo ga molomo wa yone. E ntswa di sa kgone go nka sentle, ntlwana ya phefo e nnyee, le fa e sena dikalo tse tharo, kago ya teng e e thata e tshwanang le ya diphologolotse di tsholang bana. Mo dinonyane ka bontsi, jaaka maphoi le merubisi, nko e sireditswe ke lonaka le le thata. Serwe se se dupang mo dinonyaneng o fithela se le teng se sa felela kana se seyo gothelele, go ya ka mefuta ya dinonyane.[1]
Mo diphologolong di le di ntsi di na le nko e tona, e tsaya bophara jwa legatla lotlhe. Mo dithopeng tse dingqwe jaakaditshwene kgotsa di kgabo, mmantlhwane, and diphologolo tsa lewatle, nko e nnyenyefaditswe, gape diphologolo tse ga di kgone go dupa sentle. Nko ya diphologolo tse di tsalang bane e okeditswe, ka kago ya tlatso e ntsha bodilo jwa meno kwa godimo, go e dira bontlha bongwe jwa nko go tlogela bodilo jwa tlatso go nna fa godimo ga legano. Nko e e godisitsweng e e, e na le marapo a mararo a mo nkong a tswakatswakane go dira selo se se itsopileng, se thusa go thuthafatsa phefo pele e goroga ko makgwafong. Go bulega mo le gone go goroga ko marapo a legata, a dira phatha tsa phefo tse di bitswang kgetsi tsa phefo.[1]
Mo diphologolong tsa lewatles, nko e fokoditswe go nna mola wa nko, e e fudugetseng fa godimo ga thogo, e ntsa pobego ya mmele le go kgona go hema ko tlase ga metsi. Nko ya tlou yone e bopegile jaaka, serwe se se maaula se se leele, se se bidiwang pogo.
Serwe se se dupang sa diphologolo tse di tsalang bana se tshwana le sa sika lo kwena. Mo diphologolong ka bontsi, se fithelwa mo bodilong jwa phatha e e tletseng phefo wa , o o bulegelang mo leganong, o dirisa diso tse mo dithaeng go feta ka bodilo jwa tlatso, mme o bolege sentlentle nkong. Mme fela se se lathegile mo bo mmanthwane le mo ditshweneng, le batho tota.[1]
Mo dithaping[baakanya | edit source]
Thapi e na le go dupa mo bokoa, mo e leng gore ga gana mosola mo metsi a di tshelelang mo go one. Di na le nko mme, ntswa, e sa tshwane le tsa dikoloti, ga e na kgolagana le legano le fa e le go diriswa mo hemeng phefo. Mme le fa ntwa go ntse jaalo, e na le dikgwamanyana fa morago ga mola wa nko mo lethakoreng le le fa pele la thogo. Mo nakong tse dintsi mola ona o kgaogangwa ke nama e e tsopileng ga bedi, go letelela metsi go feta ka nko ka lethakore le lengwe go tswa ka le lengwe.[1]
Dikgwamana tse di bapile le nama e fithelwang mo nkong gape gantsi di na le go itsopa mo teng, go oketsa lefelo la bodilo. Mo di dithaengs,dikgwamana tse di tsenelela mo di phatha tse di mo marapong a thogo tse di tlaleletsang jaaka marapo a meno, fa mothaping e e senang marapos, di dira diphatanya tse di dikologang. Fa dintshwantsangwa le di koloti, phatha e e tletseng phefo ya dithapi ga e na mamina-a a na le ditshidi, ka gore ke matute a tholego.[1]
Mo ditshiding tse di na le lerapo la mokgwatla, the thapi tse di senang marapo a dithaa le thapi e e nnang mo boteng jwa lewatle, go na le mola wa nko o le mongwe le kgesi e e dirisiwang go phepafatsa phefo. Ke nnete gore phatha e e tetseng phefo le yone e bulegela mo matute a kwa tlase ga bo boko. Se ga se thokege mme, setshidi se se na le lerapo la mokwatla, se se sa leng se le teng ko tshimologong. Sekai ke ditswa mmung tsa thapi tse di nale le mela ya nko tse pedi, gape ke nngwe ya ditshidi tsa ntlha.[1]
O ka tsibogela[baakanya | edit source]
- Nko ya motho
- Borogo jwa phtha e tona e e na le phefo
- bodilo jo bo metsi jwa lefatshe le se nang sepe mo moleng wa nko mo diphologolong tse dintsi, ae seyo mo di tshidi tsa maoto a mabedi jaaka motho.
Tse di lateng ketse di dirisitsweng go batla kitso ee kwadilweng fa[baakanya | edit source]
Dikgoge tsa kwa ntle[baakanya | edit source]
- Media related to nose at Wikimedia Commons


text:
CompetitionActions
- ${title}
Competition
Vodacom Mpesa
Win With Vodacom
Go romela tshelete go ka lere mathata! Jaanong batlisisa gore ba Khumalo ba dira jang, iponne ditsela tsa goromela tshelete ka Vodacom m-pesa. O e tlisediwa ke Vodacom. Power to you.
Re boela re go amogela go ba Khumalo, soapie e e go bolellang tsotlhe tebang le Vodacom m-pesa, tsila e kukegang ya madi e e go letlang go baya madi a gago ka polokego bonolo. Mo bekeng eno, re tla batlisisa tsela ya go tsenya madi ka go ya kwa lebenkeleng la m-pesa la Afrika Borwa.
Ragola m-pesa ko founung yahao, o reetsa sentle gonne kwa bokhutlong jwa thulaganyo o ka nne wa gapa R3500 kheshe. Le bonase ya R500 fa o na le Vodacom m-pesa.
ADVERTISEMENT
CompetitionsActions
- ${title}


text:
Polelo 13: Aborahame—Tsala ya Modimo
LENGWE la mafelo a batho ba neng ba ya go nna kwa go one morago ga Morwalela le ne le bidiwa Ure. E ne ya nna motse o o itsegeng thata o o nang le magae a mantle. Mme batho ba koo ba ne ba obamela medimo ya maaka. Ke sone se ba neng ba se dira le kwa Babele. Batho ba kwa Ure le kwa Babele ba ne ba sa tshwane le Noa le morwawe e bong Sheme, ba ba neng ba tswelela ba direla Jehofa.
Kgabagare, dingwaga di le 350 morago ga morwalela, Noa yo o ikanyegang o ne a swa. Dingwaga di le pedi fela moragonyana, monna yo o mmonang mo setshwantshong seno o ne a tsholwa. O ne a le botlhokwa thata mo Modimong. Leina la gagwe e ne e le Aborahame. O ne a nna le ba lelapa la gagwe kwa motseng oo wa Ure.
Letsatsi lengwe Jehofa o ne a raya Aborahame a re: ‘Tlogela ba losika lwa gago o tswe mo Ure, mme o ye kwa lefatsheng le ke tla le go bontshang.’ A Aborahame o ne a ikobela Modimo mme a tlogela manobonobo otlhe a Ure? Ee, o ne a dira jalo. E re ka Aborahame a ne a ikobela Modimo ka metlha, o ne a itsiwe e le tsala ya Modimo.
Bangwe ba lelapa la ga Aborahame ba ne ba tsamaya le ene fa a fuduga kwa Ure. Rraagwe e bong Tera mmogo le setlogolo sa gagwe e bong Lote ba ne ba tsamaya le ene. Mme le mosadi wa ga Aborahame e bong Sara le ene o ne a tsamaya. Fa nako e ntse e ya, ba ne ba goroga kwa lefelong le le bidiwang Harana, kwa Tera a ileng a swela teng. Ba ne ba le kgakala thata le Ure.
Moragonyana Aborahame le ba lelapa la gagwe ba ne ba tloga mo Harana mme ba ya kwa lefatsheng le le bidiwang Kanana. Fa ba le koo, Jehofa o ne a re: ‘Leno ke lefatshe le ke tla le nayang bana ba gago.’ Aborahame o ne a aga mo Kanana mme a nna mo ditenteng.
Modimo o ne a thusa Aborahame mo a neng a nna le letsomane le legolo la dinku le diphologolo tse dingwe le batlhanka ba le makgolokgolo. Le fa go ntse jalo, ene le Sara ba ne ba se na bana.
Fa Aborahame a le dingwaga di le 99, Jehofa o ne a re: ‘Ke go solofetsa gore o tla nna rraagwe ditšhaba di le dintsi.’ Mme seno se ne se tla direga jang, e re ka Aborahame le Sara ba ne ba tsofetse mo ba neng ba ka se tlhole ba tshola ngwana?
Genesise 11:27-32; 12:1-7; 17:1-8, 15-17; 18:9-19.
Dipotso
- Go ne go nna batho ba mofuta ofe kwa motseng wa Ure?
- Monna yo o mo setshwantshong seno ke mang, o tsetswe leng, mme o ne a nna kae?
- Modimo o ne a raya Aborahame a re a dire eng?
- Ke eng fa Aborahame a ne a bidiwa tsala ya Modimo?
- Ke mang yo o neng a tsamaya le Aborahame fa a ne a tswa kwa Ure?
- Modimo o ne a raya Aborahame a reng fa a goroga kwa lefatsheng la Kanana?
- Modimo o ne a solofetsa Aborahame eng fa a ne a le dingwaga di le 99?
Dipotso tse di oketsegileng
- Bala Genesise 11:27-32.
Aborahame le Lote ba ne ba amana jang ka losika? (Gen. 11:27)
Le mororo go bolelwa gore Tera o ne a swetsa ka gore a fudusetse lelapa la gagwe go ela kwa Kanana, re itse jang gore tota Aborahame ke ene yo o neng a tla ka tshwetso eno, mme ke eng fa a ne a dira jalo? (Gen. 11:31; Dit. 7:2-4)
- Bala Genesise 12:1-7.
Jehofa o ne a atolosa jang kgolagano e a neng a e dirile le Aborahame fa a sena go goroga kwa lefatsheng la Kanana? (Gen. 12:7)
- Bala Genesise 17:1-8, 15-17.
Leina la ga Aberame le ne la fetolwa go nna mang fa a le dingwaga di le 99, mme ka ntlha yang? (Gen. 17:5)
Jehofa o ne a solofetsa Sara masego afe a mo isagweng? (Gen. 17:15, 16)
- Bala Genesise 18:9-19.
Mo go Genesise 18:19, borre ba neilwe maikarabelo afe? (Dute. 6:6, 7; Baef. 6:4)
Ke eng se se neng sa diragalela Sara se se bontshang gore ga go na sepe se re ka se fitlhelang Jehofa? (Gen. 18:12, 15; Pes. 44:21)


text:
Polelo 48: Bagibeone ba ba Botlhale
BONTSI jwa batho ba ba mo metseng e e mo Kanana ba ipaakanyetsa go tlhabana le Baiseraele. Ba akanya gore ba tla ba fenya. Mme batho ba motse mongwe o o fa gaufi wa Gibeone ga ba akanye jalo. Ba dumela gore Modimo o thusa Baiseraele, mme ga ba batle go tlhabana le Modimo. Ka jalo, a o itse gore Bagibeone bano ba dira eng?
Ba loga leano la go itira e kete ba nna kwa nageng nngwe e e kgakala thata. Ka jalo, bangwe ba banna ba apara diaparo tse di makgasa le bompaatšhane ba ba onetseng. Ba pega dikgetsi tse di gagogileng mo dieseleng tsa bone, mme ba tsaya le borotho jo bo omeletseng. Go tswa foo, ba ya kwa go Joshua mme ba re: ‘Re tswa kwa lefatsheng le le kwa kgakala, ka gonne re utlwile ka Modimo wa gago yo mogolo, Jehofa. Re utlwile ka dilo tsotlhe tse a lo diretseng tsone fa lo le kwa Egepeto. Ka jalo, baeteledipele ba rona ba ne ba re bolelela gore re tseye dijo mme re tseye loeto lwa go tla kwano re lo reye re re: “Re batlhanka ba lona. Re solofetseng gore ga lo kitla lo lwa le rona.” Lo a bona gore diaparo tsa rona di onetse ka ntlha ya loeto lo loleele le borotho jwa rona e setse e le jwa bogologolo e bile bo omeletse.’
Joshua le baeteledipele ba bangwe ba dumela Bagibeone. Ka jalo, ba ba solofetsa gore ga ba kitla ba lwa le bone. Le fa go ntse jalo, morago ga malatsi a le mararo ba utlwa gore tota Bagibeone ba nna gaufi le bone.
Joshua o ba botsa jaana: ‘Ke ka ntlha yang fa lo re reile lwa re lo tswa kwa lefatsheng le le kgakala?’
Bagibeone ba araba jaana: ‘Re dirile jalo ka gonne re boleletswe gore Modimo wa lona Jehofa o lo solofeditse go lo naya lefatshe leno lotlhe la Kanana. Ka jalo, re ne ra boifa gore lo tla re bolaya.’ Baiseraele ba boloka tsholofetso ya bone, mme ga ba bolaye Bagibeone. Go na le moo, ba ba dira batlhanka ba bone.
Kgosi ya Jerusalema e galefile thata ka gonne Bagibeone ba dirile kagiso le Baiseraele. Ka jalo o raya dikgosi tse dingwe tse nnè a re: ‘Tlang lo nthuse re lwantshe Bagibeone.’ Mme dikgosi tseno tse tlhano di dira jalo. A Bagibeone ba ne ba dirile tshwetso e e botlhale ka go dira kagiso le Baiseraele, tshwetso e jaanong e dirang gore dikgosi tseno di tle go lwa le bone? Re tla bona.
Dipotso
- Batho ba kwa Gibeone ba farologana jang le Bakanana ba ba mo metseng e e fa gaufi?
- Jaaka go bontshitswe mo setshwantshong seno, Bagibeone ba dira eng, mme ka ntlha yang?
- Joshua le baeteledipele ba Baiseraele ba solofetsa Bagibeone eng, mme ke eng se ba se lemogang morago ga malatsi a mararo?
- Go direga eng fa dikgosi tsa metse e mengwe di utlwa gore Bagibeone ba dirile kagiso le Baiseraele?
Dipotso tse di oketsegileng
- Bala Joshua 9:1-27.
E re ka Jehofa a laetse setšhaba sa Iseraele go “nyeletsa banni botlhe ba lefatshe,” go boloka Bagibeone ga gagwe go bontsha gore o na le dinonofo dife? (Josh. 9:22, 24; Math. 9:13; Dit. 10:34, 35; 2 Pet. 3:9)
Ka go ngaparela kgolagano e a neng a e dirile le Bagibeone, Joshua o ne a tlhomela Bakeresete sekao sefe se se molemo gompieno? (Josh. 9:18, 19; Math. 5:37; Baef. 4:25)
- Bala Joshua 10:1-5.
Gompieno, boidiidi jo bogolo bo etsa Bagibeone jang, mme seno se dira gore ba lebane le boemo bofe? (Josh. 10:4; Seka. 8:23; Math. 25:35-40; Tshen. 12:17)


text:
NGWANATSELE 18, 2013
MO LEFATSHENG LOTLHE
Gopolang ba ba Kwa Kgolegelong
Molawana 18 wa Kgolagano ya Boditšhabatšhaba ka ga Ditshwanelo Tsa Baagi le Tsa Dipolotiki wa re “kgololesego ya go akanya, ya segakolodi le ya bodumedi” ke tshwanelo e e botlhokwa thata ya batho. * Mo dinageng tse dingwe, fa Basupi ba ga Jehofa ba dirisa kgololesego eno ba tsenngwa mo kgolegelong e bile ba tshwarwa makgwakgwa. Bontsi jwa ba ba tsenngwang mo kgolegelong ke makawana a a sa tseneleng bosole ka ntlha ya segakolodi sa bone. Ba bangwe ba tsenngwa mo kgolegelong ka ntlha ya bodumedi jwa bone.
Go tshwarwa makgwakgwa ga go dire gore Basupi ba ga Jehofa ba tlogele se ba se dumelang. Go na le moo, go dira gore go bonale sentle gore dipuso ga di tlotle ditshwanelo tsa batho. Lenaane le le fa tlase fano le bontsha mafelo a balaodi ba tsentseng Basupi ba ga Jehofa mo kgolegelong kwa go one le gore go tsentswe ba bakae mo lefelong lengwe le lengwe.
Lenaane la Ngwanatsele 12, 2013, la ba ba tsentsweng mo kgolegelong
ERITREA
Pego ya bofelo e bontsha gore Basupi ba ga Jehofa ba le 52, banna le basadi, ba tsentswe mo kgolegelong mo maemong a a sa jeseng diwelang. Le fa go se ope wa bone yo o bonweng molato kgotsa yo o sekisitsweng kwa kgotlatshekelo, ba tsentswe mo kgolegelong ka gonne ba sa tsenele bosole ka ntlha ya segakolodi, go dira ditiro tsa bodumedi kgotsa ka mabaka mangwe a a sa tlhalosiwang. Banna ba bararo, Paulos Eyassu, Isaac Mogos le Negede Teklemariam, ba ntse ba le mo kgolegelong dingwaga di ka nna 20—go tloga ka Lwetse 24, 1994—ka go bo ba sa tsenela bosole ka ntlha ya segakolodi sa bone. Basupi ba ga Jehofa ba ba nang le dingwaga di feta 60 e bong Misghina Gebretinsae le Yohannes Haile, ba ne ba swela kwa kgolegelong. Fa e sa le Eritrea e bona boipuso ka 1993, e ne ya nna e tsenya Basupi ba ga Jehofa mo kgolegelong, e ba bogisa le go ba sotla.
KOREA BORWA
Re bua jaana, mongwe le mongwe wa makawana a le 599 a Basupi o atlholetswe dikgwedi di le 18 kwa kgolegelong ka go bo a sa tsenele bosole. Go tloga ka motsi wa Ntwa ya Korea go fitlha jaanong, Korea Borwa e tsweletse ka go sekisa makawana a Basupi a a sa tseneleng bosole mme ba sa newe tiro epe e sele e ba ka e dirang. Mo nakong eno yotlhe, Korea Borwa e atlholetse Basupi ba le 17 549 go ya kgolegelong dingwaga di le 34 100 di kopantswe, ka gonne ba sa tsenele bosole. Korea Borwa ga e a dira go dumalana le maitlamo a tumalano ya boditšhabatšhaba e bile ga e a tsaya tsia tshwanelo ya batho ba ba sa tseneleng bosole. Fa o batla tshedimosetso e e oketsegileng, bona Dinaga Tse Dingwe di Ngongoregela Tshiamololo ya Kwa Korea Borwa.
NAGORNO-KARABAKH
E re ka naga ya Nagorno-Karabakh e se na thulaganyo ya tiro ya setšhaba e e ka dirwang, monna mongwe wa dingwaga di le 20 yo e leng Mosupi, o tsentswe mo kgolegelong ka go bo a sa tsenele bosole. Ka Sedimonthole 30, 2011, o ne a atlholelwa dikgwedi di le 30 mo kgolegelong mme ka Ferikgong 29, 2013, kopo ya gagwe ya go gololwa pele ga nako mme a ntse a beilwe leitlho e ne ya ganwa. Batsamaisi ba kgolegelo ba ganne kopo ya gagwe ya gore a gololwe ka ntlha ya botsogo jwa gagwe jo bo ntseng bo koafala.
SINGAPORE
Puso ya Singapore e pateletsa mongwe le mongwe go tsenela bosole e bile e itlhokomolosa ditshwanelo tsa batho ba ba sa tseneleng bosole. E re ka makawana a le 18 a a kopanelang le Basupi ba ga Jehofa a ne a iketleeleditse go dira dilo go dumalana le segakolodi sa one se se thapisitswe ka Baebele, mongwe le mongwe wa bone o atlholetswe dikgwedi di le 39 kwa Kgolegelong ya Kwa Bonnong jwa Masole. Mosupi mongwe o ne a gololwa ka Phatwe 2013 morago ga gore a fetse ngwaga mo kgolegelong ka ntlha ya go bo a sa tsenela bosole.
TURKMENISTAN
Gone jaanong, Basupi ba le robongwe ba banna ba mo kgolegelong kwa Turkmenistan—ba le robedi ka ntlha ya go sa tsenele bosole, a le mongwe ka ntlha ya ditatofatso tsa maaka. Banna bano ba atlholetswe dikgwedi di le 12 go ya go 24 mo kgolegelong mme gantsi batlhokomedi ba kgolegelo le masole ba ba itaya setlhogo. Ka dinako dingwe fa ba sena go gololwa, ba sekisiwa gape ba tsewa ba tlotse molao gape ba bo ba tsenngwa mo kgolegelong e e gagamatsang dilo le go feta.
^ ser. 2 Bona le Maitlamo a Lekgotla la Ditšhaba Tse di Kopaneng a Ditshwanelo Tsa Batho mo Lefatsheng Lotlhe, Molawana 18 le Tumalano ya Yuropa ya Ditshwanelo Tsa Batho, Molawana 9.


text:
Goreng lo sa Keteke Ista?
Dikgopolo tse di tlwaelegileng tse di seng boammaaruri
Se se seng boammaaruri: Basupi ba ga Jehofa ga ba keteke Ista ka gonne ga se Bakeresete.
Boammaaruri: Re dumela gore Jesu Keresete ke Mmoloki wa rona e bile re dira sotlhe se re ka se kgonang gore re “
latele dikgato tsa gagwe gaufiufi.”—1 Petere 2:21; Luke 2:11.
Se se seng boammaaruri: Ga lo dumele gore Jesu o tsositswe mo baswing.
Boammaaruri: Re dumela mo tsogong ya ga Jesu; re lemoga gore e botlhokwa thata mo tumelong ya Mokeresete e bile re bua ka yone fa re rera.—1 Bakorintha 15:3, 4, 12-15.
Se se seng boammaaruri: Ga lo kgathale gore bana ba lona ba fetwa ke monate wa go keteka Ista.
Boammaaruri: Re rata bana ba rona—re dira sotlhe se re ka se kgonang go ba thapisa le go ba thusa gore ba itumele.—Tito 2:4.
Ke ka ntlha yang fa Basupi ba ga Jehofa ba sa keteke Ista?
Moletlo wa malatsi a boikhutso wa Ista ga o a theiwa mo Baebeleng.
Jesu o ne a laela gore re gopole loso lwa gagwe e seng tsogo ya gagwe. Re tshwara Segopotso seno ngwaga le ngwaga ka letlha le a suleng ka lone go ya ka khalendara ya Baebele e e lejwang ka ngwedi.—Luke 22:19, 20.
Re dumela gore Modimo ga a amogele Ista ka gonne meetlo ya yone e simologile kwa dingwaong tsa bogologolo tsa tsalo. Modimo o batla gore re mo neye “
boineelo jo bo feletseng” e bile o kgopisiwa ke kobamelo e e nang le meetlo e a sa e amogeleng.—Ekesodo 20:5; 1 Dikgosi 18:21.
Re dumela gore tshwetso ya rona ya go se keteke Ista e theilwe mo Baebeleng, e e re kgothaletsang go dirisa “
botlhale jo bo mosola le bokgoni jwa go akanya,” go na le go latela fela dingwao tsa batho. (Diane 3:21; Mathaio 15:3) Re tlhalosetsa batho ba bangwe se re se dumelang ka Ista fa ba re botsa ka gone, le fa go ntse jalo re tlotla tshwanelo e mongwe le mongwe a nang le yone ya go itlhophela se a tla se dirang.—1 Petere 3:15.


text:
Ke Mang Tota yo o Laolang Lefatshe?
A o akanya gore ke . . .
Modimo?
batho?
mongwe o sele?
SE BAEBELE E SE RUTANG
“Yo o Bosula o laola lefatshe lotlhe.”—1 Johane 5:19.
“Morwa Modimo o ne a tla . . . go senya ditiro tsa ga diabolo.”—1 Johane 3:8, New Century Version.
KAFA SEO SE KA RE SOLEGELANG MOLEMO KA GONE
Re bona tlhaloso e e utlwalang ya go bo lefatshe le na le mathata.—Tshenolo 12:12.
Re nna le lebaka la go dumela gore lefatshe la rona le tla fetoga go nna le le botoka.—1 Johane 2:17.
A TOTA RE KA DUMELA SE BAEBELE E SE RUTANG?
Ee, ka ntlha ya mabaka a ka nna mararo:
Bolaodi jwa ga Satane bo tla fedisiwa. Jehofa o ikemiseditse go fedisa taolo ya ga Satane mo bathong. O solofetsa gore o tla ‘nyeletsa Diabolo,’ le go dirolola tshenyo yotlhe e Satane a e bakileng.—Bahebera 2:14, Thanolo ya Lefatshe le Lesha.
Modimo o tlhophile Jesu Keresete gore a buse lefatshe. Jesu ga a tshwane gotlhelele le mmusi wa lefatshe leno, yo o setlhogo le yo o pelotshetlha. Modimo o solofetsa jaana malebana le bolaodi jwa ga Jesu: “O tla utlwela motho wa maemo a a kwa tlase le yo o humanegileng botlhoko . . . O tla golola moya wa bone mo kgatelelong le mo tshiamololong.”—Pesalema 72:13, 14.
Modimo ga a ka ke a aka. Baebele e bua jaana ka tlhamalalo: ‘Ga go kgonege gore Modimo a ake.’ (Bahebera 6:18) Fa Jehofa a solofetsa go dira sengwe, go tshwana fela le fa a setse a se dirile! (Isaia 55:10, 11) “Mmusi wa lefatshe leno o tla latlhelwa kwa ntle.”—Johane 12:31.
SE O KA AKANYANG KA SONE
Lefatshe le tla nna jang fa mmusi wa lone a sena go tlosiwa?
Baebele e araba potso eo mo go PESALEMA 37:10, 11 le mo go TSHENOLO 21:3, 4.


text:
Ke Eng Fa lo Sa Dumele go Tshelwa Madi?
Dikgopolo tse di tlwaelegileng tse di seng boammaaruri
Se se seng boammaaruri: Basupi ba ga Jehofa ga ba dumele gore dingaka di ka ba thusa e bile ga ba batle kalafi ya bongaka.
Boammaaruri: Re batlela rona le ba malapa a rona kalafi e e molemo. Fa re lwala, re ya kwa dingakeng tse di kgonang go alafa le go dira dikaro di sa dirise madi. Re anaanela kgatelopele e e dirilweng mo go tsa kalafi. Tota e bile, gone jaanong kalafi e go sa tshelweng madi mo go yone e e filweng balwetse ba Basupi, e dirisiwa go thusa batho botlhe. Mo dinageng tse dintsi, jaanong molwetse mongwe le mongwe a ka itlhophela go tila dikotsi tse di tsamaisanang le go tshelwa madi, tse di jaaka malwetse a a fetisediwang ka madi, go sa dire sentle ga thulaganyo ya mmele ya go lwantsha malwetse le diphoso tse di dirwang ke batho.
Se se seng boammaaruri: Basupi ba ga Jehofa ba dumela gore tumelo e ka fodisa malwetse.
Boammaaruri: Ga re fodise batho ka go ba rapelela.
Se se seng boammaaruri: Go alafiwa kwantle ga go tshelwa madi go ja madi a mantsi.
Boammaaruri: Dikalafi tse go sa tshelweng madi mo go tsone di tlhwatlhwatlase. *
Se se seng boammaaruri: Basupi ba le bantsi go akaretsa le bana ba swa ngwaga le ngwaga ka gonne ba gana go tshelwa madi.
Boammaaruri: Kgang eo ga e boammaaruri gotlhelele. Gangwe le gape dingaka di dira dikaro tse di raraaneng tse di jaaka karo ya pelo, karo ya marapo le go ntsha kgotsa go tsenya dirwe dingwe mo mmeleng wa motho ba sa mo tshele madi. * Gantsi balwetse, go akaretsa le bana, ba ba sa tshelweng madi ba fola fela jaaka ba ba tshelwang madi kgotsa le eleng ka bonako go ba feta. * Tota ga go ope yo o ka tlhomamisang gore molwetse o tla swa ka gonne a ganne go tshelwa madi kgotsa gore o tla tshela ka gonne a dumetse go a tshelwa.
Ke eng fa Basupi ba ga Jehofa ba sa dumele go tshelwa madi?
Kgang eno e amana le tsa bodumedi e seng tsa bongaka. Tesetamente e Kgologolo le e Ntšha di re laela ka tsela e e utlwalang sentle gore re ithibe mo mading. (Genesise 9:4; Lefitiko 17:10; Duteronome 12:23; Ditiro 15:28, 29) Gape, Modimo o tsaya madi a emela botshelo. (Lefitiko 17:14) Ka jalo, re tila go tshelwa madi e se fela ka gonne re ikobela Modimo mme gape e le ka gonne re mo tlotla e re ka e le Moneibotshelo.
Dikgopolo tse di fetogang
Nako nngwe, bontsi jwa ba tsa bongaka ba ne ba tsaya gore go alafa kwantle ga go tshela madi go ka nna kotsi e bile go tshwana le go ipolaya, mme bosheng jaana kgopolo eno e ne ya fetoga. Ka sekai, ka 2004, mo setlhogong se se gatisitsweng mo lokwalopakeng lwa thuto ya tsa kalafi go ne ga twe “bontsi jwa mekgwa e e diretsweng go alafa balwetse ba Basupi ba ga Jehofa e tla dirisiwa go alafa balwetse botlhe mo dingwageng tse di tlang.” * Ka 2010 setlhogo sengwe sa lokwalopaka lwa Heart, Lung and Circulation se ne sa re “‘dikaro tse go sa tshelweng madi mo go tsone’ ga di a tshwanela go dirwa JW [Jehovah’s Witnesses (Basupi ba ga Jehofa)] fela mme di tshwanetse go dirwa mo maemong otlhe.”
Gone jaanong dingaka di le diketekete mo lefatsheng lotlhe di dirisa mekgwa e e thusang gore motho a se ka a latlhegelwa ke madi a mantsi fa di dira dikaro tse di raraaneng kwantle ga go tshela madi. Dikalafi tseno tse motho a sa tshelweng madi mo go tsone di dirisiwa le mo dinageng tse di tlhabologang e bile balwetse ba bantsi ba e seng Basupi ba ga Jehofa ba kopa gore di dirisiwe mo go bone fa ba alafiwa.
^ ser. 8 Bona Transfusion and Apheresis Science, Bolumo 33, No. 3, ts. 349.
^ ser. 10 Bona The Journal of Thoracic and Cardiovascular Surgery, Bolumo 134, No. 2, ts. 287-288; Texas Heart Institute Journal, Bolumo 38, No. 5, ts. 563; Basics of Blood Management, ts. 2; le Continuing Education in Anaesthesia, Critical Care & Pain, Bolumo 4, No. 2, ts. 39.
^ ser. 10 Bona The Journal of Thoracic and Cardiovascular Surgery, Bolumo 89, No. 6, ts. 918; le Heart, Lung and Circulation, Bolumo 19, ts. 658.
^ ser. 14 Continuing Education in Anaesthesia, Critical Care & Pain, Bolumo 4, No. 2, tsebe 39.


text:
Lesotho
Lesotho, ke lefatshe le le fitlhelwang mo bogareng jwa lefatshe la Afrika Borwa, ebile le dikagenyeditswe ke lone lefatshe la Aferika borwa. Ke lefatshe le lennye ka popego le na le palo ya batho e ka tshwarang di dikadike tse pedi le dikete tse masome a marataro le bosupa.Toropo kgolo ya Lesotho ke Maseru. Lesotho ke leloko la mafatshe a selekanye.Leina Lesotho letswa mo puong ya sesotho. Selekanyo sa batho ba Lesotho se se ka tshwarang masome a mane mo lekgolong ba tshelela mo lehumeng le le ko tlase ga selekanyo se se ipetsweng ke ba mafatshe fatshe ba ba itebagantseng le go lwantsha lehuma se supa fa ba tshela ka ledi la dolara ya America ele nngwe ka letsatsi.
Ditso tsa Lesotho[baakanya | edit source]
Lefatshe la Lesotho le ne le busiwa ke Kgosi kgolo Moshoeshoe wa ntlha ka ngwaga wa 1822. Moshoeshoe e ne ele ngwana wa ga Mokhachane, kgosi e nnye ya Bakoteli,o ile a nna kgosi ka ngwaga wa 1804 morago ga go itlhamela morafhe wa gagwe.Magareng ga dingwaga tsa 1821 le 1823, Moshoeshoe le balatedi ba gagwe baile ba ya go nna ko thabeng ya Butha-Buthe,go ya go kopana le bangwe ba ba kileng ba nna bagakolodi kgatlhanong le Lifaqane e eneng e dirisanya le gonna mo setilong ga ga Shaka Zulu magareng ga dingwaga tsa 1818 le 1828.
Polotiki[baakanya | edit source]
Puso ya Lesotho ke e e dirilweng ka go tlhotswa ga mapalamente le di tsamaiso tsa tsa lekgotla la sepolotiki le le fentseng ditlhopho kakaretso.Tautona Rre.Pakalitha Bethuel Mosisili ke ene moeteledi pele wa puso ebile ke ene a nang le dithata tsotlhe.Kgosi ya Basotho e dira thata le tsa ngwao, ga asa nna le dithata tse dintsi ebile ga a letlelelwe go ka tsenelela mo mererong ya sepolotiki.
Mokgatlho wa sepolotiki wa Democratic Congress (DC)ke one o o eteletseng mo botsamaiseng jwa ntlo ya palamente ya Lesotho ka ditilo tsa ma palamente dile masome a mane le borataro. Fa jaanong mokgatlho wa sepolotiki wa Lesotho Congress for Democracy (LCD),o oneng ontse o busa jaanong ele one o fetogileng gonna baganetsi ba ba mashetla ba puso ya Democratic Congress (DC). All Basotho Convention (ABC), Basotho National Party (BNP), Alliance of Congress Parties (ACP), le ba ba sa tswang go tlhamiwa ba Basotho Batho Democratic Party (BDNP) ke dingwe tsa mekgatlho ya sepolotiki ya lefatshe la Lesotho ka borataro jwa tsone.
Ntlo kgolo ya palamente ya Lesotho e e bitswang Senate, e nale dikgosi tse masome a mabedi le bobedi, ba bogosi jwa bone eleng jo ba bo tsaletsweng,le bangwe bale lesome le motso ba ba itlhopetsweng ke Kgosi kgolo go setse morago tsamaiso ya ga tautona kana moeteledipele.
Merafhe le Dipuo tse di fitlhelwang mo Lesotho[baakanya | edit source]
Bontsi jwa batho ba Lesotho ke Basotho, mme palonyana e potlana ke ya batswakwa ebong merafhe ya letso la se-chaina le makgowa gotswa Yuropa. Merafhe e fitlhelwang mo Lesotho e akaretsa Bakuena, Batloung, Baphuthi, Bafokeng, Bataung, Batsoeneng, Matebele le ba bangwe.
Puo e e buiwang thata ko Lesotho ke Sesotho, e eleng yone puo ee letleletsweng go dirisiwa gongwe le gongwe mo Lesotho le ko ditirelong tsa puso, e latelwa ke sekgowa pele ga dipuo tse dingwe.
Ngwao[baakanya | edit source]
Diletswa tsa ngwao tse di fitlhelwang mo Lesotho di akaretsa lekolulo, se eleng seletswa se se dirisiwang ke badisa, setolo-tolo, se se tshamekiwang ke borre le thomo ee tshamekiwang ke bomme thata.
Pina ya setshaba ya Lesotho e bitswa "Lesotho Fatše La Bo-ntata Rona"
Fa kago tsa setso tsa Lesotho ele mantlo a rantafole.
Kapari ya Basotho ke kobo, e aparwa thata ka dipaka tsotlhe mo ngwageng.
Morija Arts & Cultural Festival ke moletlo wa ngwaga le ngwaga wa botaki le bodiragatsi, o tshwarelwa kwa toropong ya Morija ko banna ba baneng ba sokolola batho ka thuto ya Kereke baneng ba goregela teng ka ngwaga wa 1883.


text:
Thuto 8
Ke Eng fa Modimo a Letleletse Boikepo le Pogo?
1. Boikepo bo simologile jang?
Boikepo bo ne jwa simologa mo lefatsheng fa Satane a ne a bua maaka a ntlha. Kwa tshimologong Satane e ne e le moengele yo o itekanetseng, mme “o ne a se ka a itsetsepela mo boammaaruring.” (Johane 8:44) O ne a simolola go nna le keletso ya go batla go obamelwa, e tota e tshwanetseng go newa Modimo a le nosi fela. Satane o ne a bolelela mosadi wa ntlha e bong Efa maaka, mme a mo tlhotlheletsa go mo ikobela go na le go ikobela Modimo. Adame o ne a kopanela le Efa mo go se utlweng Modimo. Tshwetso e Adame a ileng a e dira e ne ya felela ka pogo le loso.—Bala Genesise 3:1-6, 19.
Fa Satane a ne a tlhotlheletsa Efa gore a se ka a ikobela Modimo, o ne a simolola go tsuologela bolaodi jwa Modimo, kgotsa boemo jwa Modimo jwa go nna Mogodimodimo. Batho ba le bantsi ba setse Satane morago mme ga ba batle gore Modimo a nne Mmusi wa bone. Ka jalo, Satane ke ene “mmusi wa lefatshe.”—Bala Johane 14:30; 1 Johane 5:19.
2. A go ne go na le sengwe se se phoso ka popo ya Modimo?
Ditiro tsotlhe tsa Modimo di itekanetse. Batho le baengele ba Modimo a ba bopileng ba ne ba kgona go ikobela Modimo ka botlalo. (Duteronome 32:4, 5) Modimo o re bopile re na le kgololesego ya go itlhophela gore a re tla dira tshiamo kgotsa bosula. Kgololesego eo e re naya tshono ya go bontsha gore re rata Modimo.—Bala Jakobe 1:13-15; 1 Johane 5:3.
3. Ke eng fa Modimo a letleletse pogo go tla go fitlha jaanong?
Fa e sa le ka nako ya botsuolodi jwa kwa Edene, Jehofa o ntse a letlile bolaodi jwa gagwe bo tsuologelwa. Goreng? Go bontsha gore ga go na maiteko ape a go busa a a dirwang kwantle ga gagwe a a ka solegelang batho molemo. (Moreri 7:29; 8:9) Morago ga dingwaga di le 6 000 motho a ntse a tshela, go a bonala gore motho ga a ka ke a kgona go ipusa. Dipuso tsa batho di paletswe ke go fedisa ntwa, bokebekwa, tshiamololo kgotsa bolwetse.—Bala Jeremia 10:23; Baroma 9:17.
Go farologana le dipuso tsa batho, puso ya Modimo e solegela batho ba ba e tlhophang molemo. (Isaia 48:17, 18) Go ise go ye kae, Jehofa o tla fedisa dipuso tsotlhe tsa batho. Batho ba ba tlhophang go busiwa ke Modimo ke bone fela ba ba tla nnang mo lefatsheng.—Isaia 11:9.—Bala Daniele 2:44.
4. Bopelotelele jwa Modimo bo re naya tshono ya go dira eng?
Satane o ile a re batho ba direla Jehofa ka mabaka a bopelotshetlha. A o ka kgona go bontsha gore seo ke maaka? Ee! Bopelotelele jwa Modimo bo re naya tshono ya go bontsha gore a re batla go busiwa ke puso ya Modimo kgotsa ya motho. Re bontsha seo ka tsela e re tshelang ka yone.—Bala Jobe 1:8-12; Diane 27:11.
5. Re ka bontsha jang gore re tlhopha Modimo go nna Mmusi wa rona?
Re ka tlhopha Modimo gore a nne Mmusi wa rona ka go ithuta ka kobamelo ya boammaaruri le go nna le seabe mo kobamelong e e theilweng mo Lefokong la Modimo, Baebele. (Johane 4:23) Fela jaaka Jesu, re ka gana gore Satane a nne mmusi wa rona ka go se tsenelele mo dipolotiking le mo dintweng.—Bala Johane 17:14.
Satane o dirisa maatla a gagwe go dira gore boitsholo jo bo maswe le ditiro tse di utlwisang botlhoko di lebege di siame. Fa re gana go dira ditiro tse di ntseng jalo, ditsala dingwe le ba losika ba ka nna ba re sotla kgotsa ba re ganetsa. (1 Petere 4:3, 4) Ka jalo, re tshwanetse go itlhophela. A re tla tsalana le batho ba ba ratang Modimo? A re tla ikobela melao ya gagwe e e botlhale le e e lorato? Fa re dira jalo, re bontsha gore Satane ke moaki fa a re batho ga ba ka ke ba ikobela Modimo fa ba lebane le maemo a a thata.—Bala 1 Bakorintha 6:9, 10; 15:33.
Lorato lo Modimo a ratang batho ka lone lo bontsha gore pogo le boikepo di tla fela. Batho ba ba bontshang gore ba dumela seno ba tla itumelela botshelo mo lefatsheng ka bo sa khutleng.—Bala Johane 3:16.


text:
Boitlamo ka ga Kutlwelobotlhoko
Motheo wa of compassion o ikaegile mo boteng jwa ditso tsotlhe tsa tumelo, ngwao le tsa semowa, di re susumetsang ka metlha go tshola batho ba bangwe ka moo le rona re eletsang go ka tsholwa. Kutlwelobotlhoko e re kgarameletsa go dira ka botswapelo go efosa tshotlego ya dibopiwa mmogo le rona, go itshutisa go bogareng jwa maemo a rona mme re tlhome yo mongwe moo, le go tlotla serodumo se se sa phimogeng sa motho yo mongwe le yo mongwe, go tshola botlhe,ntle le kgethololo, ka toka e tsepameng, go lekana le tlotlo.
Gape go botlhokwa mo botshelong jwa phatlalatsa le jwa sephiri go tila ka tlhomamo le ka tiisetso go utlwisa botlhoko.Go dira le go bua ka bogagapa go tswa go letlhoyo, borokgotli, kgotsa bopelo-tshetlha, go humanegisa, go dirisa botlhaswa kgotsa go kganela ditshanelo tsa botho go ope,le go kgotlhetsa letlhoyo ka go nyenyefatsa ba bangwe~le bone baba ba rona~ke kganelo ya Botho jwa rona jwa gale. Re amogela gore re reteletswe go tshela ka kutlwelobotlhoko mme le gore bangwe ba atolositse bogolo jwa tshotlego ya batho ka leina la bodumedi.
Ka moo re ikuela go borre le bomme botlhe ~ go tlhoma sesha kutlwelobotlhoko go bogare jwa dingwao le bodumedi ~ go boela go motheo wa bogologolo o reng tlhaloso ya dikwalo yeo e tsalang bogagapa,letlhoyo kgotsa go nyatsa e le e sa letlelelwang ~ go netefatsa gore basha ba neelwa tshedimosetso e nepagetseng le e nang le serodumo ka ga ditso tse di ngwe, ditumelo le dingwao ~ go rotloetsa kanaanelo e siameng ya pharologanyo ya dingwao le sedumedi ~ go aga botho jo bo tlhomameng go pogisego ya batho botlhe ~le go ba ba kaiwang jaaka baba
Re tshwanela ka potlako go dira bopelotlhomogi thata e tlhamaletseng, e phatsimang le e tshelang tota mo lefatsheng la rona le le tlhoboganeng.E tsepame mo tlhomamong go fenya bopelotshetlha,kutlwelobotlhoko e ka kgona go phutlhamisa melelwane ya sepolotiki, sedumedi, tshekamotumelo le ya sedumedi. E tlholega go kgokagano ya rona e boteng, kutlwelobotlhoko e botlhokwa go dikgolagano tsa batho le go fitlhela botho jo bo phethagetseng.Ke tsela e isang tshenolong, le go nna ya leruri go kago ya moruo o siameng le boagi jwa lefatshe pharephare jwa kagiso.


text:
Dilo tsa gago di tsamaya le wena mo mesepeleng di le mo dikhomphiuthareng, dikhomphiutakgakgolo le difouno. Itseele OneNote go e dirisa mo didirisweng tsa gago kgotsa e dirise mo webong.
Diragatsa dilo le ditsala tsa gago, lelapa, bana ba tlelase ya gago le badirimmogo le wena. Tlhakanela dibuka tsa dintlha tsa gago le ba bangwe gore ba di lebe le go di tseleganya.
Dirisa OneNote kwa gae, kwa sekolong le kwa tirong go kwala dikakanyo tsa gago, megopolo le tse di tshwanetseng go dirwa. Bona dintlha tsa gago tsotlhe ka bonako mo tebong ya boĆĄhweng.
Boloka tsebe epe ya webo mo OneNote o bo o e leba moragonyana, mo inthaneteng kgotsa o se mo inthaneteng.
Romela diimeile kwa go me@onenote.com mme rona re tla di tsenya mo bukeng ya gago ya dintlha.
Tsaya dinepe tse dintle thata tsa ditokumente tsa gago le dibototshweu mo Windows Phone 8 ya gago kgotsa khomphiuthakakgo ya gago.


text:
TSOGANG! NOVEMBER 2014
Ditsela Tsa go Itumelela Botshelo
Baebele e na le kgakololo e e ka go thusang go itumelela botshelo. Bona dikai tse nnè tsa Baebele tse di bontshang botlhale jo bo ka ikanngwang.
Ditiragalo Tsa Lefatshe
Ditlhogo di akaretsa: dithulaganyo tse di sa atlegang tsa go sireletsa dikgwa tsa pula tsa Ecuador, go thatafalelwa ke go bona madi a a nang le HIV, mathata a go kgaoganya diruiwa kwa Australia.
Ditsela Tsa go Itumelela Botshelo
A kgakololo ya Baebele e ka go thusa gore o itumelele botshelo? Setlhogo seno se tlotla ka melaometheo e menè ya Baebele e e thusang.
Mesele—Ditiro Tsa Boenjenere Tsa Roma
Ke eng fa Baroma ba bogologolo ba ne ba aga mesele? Ke eng se se dirang gore mesele eno e tlhomologe?
Fa Ngwana wa Gago a Bua Maaka
O ka dirang fa ngwana wa gago a bua maaka? Mo setlhogong seno go tlotliwa ka kgakololo ya Baebele e e ka go thusang go ruta ngwana wa gago botlhokwa jwa go bua boammaaruri.
Ke Bone Kgomotso Fa ke E Tlhoka Thata
Fa Miklós Aleksza a le dingwaga di le 20 o ne a gobala mo a neng a sa kgone go tsamaya. Baebele e mo thusitse jang gore a bone tsholofelo ya mmatota ka isagwe?
Bophepa
Bona kgakololo e e molemo ya Baebele e e thusitseng batho ba le dimilione go tshela botshelo jo bo phepa.
“Letshwao Le le Sa Lebalesegeng”
Goreng kago e e kwa Toropong ya Hiroshima, kwa Japane e ne ya nna matlotla fa e sa le ka 1945? Bala ka kago eno e e tlhomologileng mme o bone gore e amana jang le ditsholofetso tsa mo isagweng tsa Baebele.
Tse Dingwe
Nka Tlogela Jang go Nna ke Hutsafetse Thata Jaana?
Utlwa gore o ka dirang fa khutsafalo e go fekeetsa.
Goreng ke Tshwanetse go Thusa Batho ba Bangwe?
Go direla batho ba bangwe dilo tse di molemo go ka go solegela molemo ka ditsela tse pedi. Ke dife?
Basha ba Bua ka Madi
Bona dikakantsho kaga go boloka, go dirisa le go leba madi ka tsela e e tshwanetseng.
Karata ya Baebele ya Miriame
Miriame o ne a letsa seletswa sefe sa mmino? Itseele karata eno ya Baebele mme o ithute mo go oketsegileng ka ene.


text:
Polelo 50: Basadi ba Babedi ba ba Pelokgale
FA Baiseraele ba tsena mo mathateng ba kopa thuso kwa go Jehofa. Jehofa o ba araba ka go ba naya baeteledipele ba ba pelokgale gore ba ba thuse. Baebele e bitsa baeteledipele bano baatlhodi. Joshua e ne e le moatlhodi wa ntlha, mme baatlhodi bangwe ba ba neng ba tla morago ga gagwe e ne e le Otheniele, Ehude le Shamegare. Mme mo bathong ba ba thusang Baiseraele, go na le basadi ba babedi ba ba bidiwang Debora le Jaele.
Debora ke moporofeti wa mosadi. Jehofa o mo naya tshedimosetso ka ga isagwe, mme ene o bolelela batho se Jehofa a se buang. Gape Debora ke moatlhodi. O nna ka fa tlase ga setlhare sengwe sa mokolane mo kgaolong e e dithaba, mme batho ba tla kwa go ene gore a ba thuse ka mathata a bone.
Mo nakong eno kgosi ya Kanana ke Jabine. O na le dikara tsa ntwa di le 900. Masole a gagwe a nonofile thata jaana mo bontsi jwa Baiseraele ba ileng ba patelediwa go nna batlhanka ba gagwe. Moeteledipele wa masole a ga Jabine o bidiwa Sisera.
Letsatsi lengwe Debora o roma mongwe go ya go bitsa Moatlhodi Barake, mme o mo raya a re: ‘Jehofa a re: “Tsaya banna ba le 10 000 mme o ba etelele pele go ya kwa Thabeng ya Tabore. Fa o le koo, ke tla tlisa Sisera kwa go wena. Mme ke tla dira gore o mo fenye ene le masole a gagwe.”’
Barake o raya Debora a re: ‘Ke tla tsamaya fa e le gore le wena o tla ya le nna.’ Debora o tsamaya le ene, mme gone o raya Barake a re: ‘Ga o kitla o galalediwa ka ntlha ya phenyo eno, ka gonne Jehofa o tla tsenya Sisera mo seatleng sa mosadi.’ Mme go nna fela jalo.
Barake o ya kwa Thabeng ya Tabore go ya go kopana le masole a ga Sisera. Ka tshoganyetso fela Jehofa o dira gore go nne le morwalela, mme bontsi jwa masole a baba a kgamiwa ke metsi. Mme Sisera o fologa kara ya gagwe ya ntwa a bo a tshaba.
Morago ga lobakanyana Sisera o tla mo tenteng ya ga Jaele. O mo laletsa gore a tsene, a bo a mo siela mashi. Mashi ano a dira gore a otsele mme go ise go ye kae o a thulamela. Go tswa foo, Jaele o tsaya lomapo lwa tente a bo a lo kokotela mo tlhogong ya monna yono yo o bosula. Moragonyana, fa Barake a tla, Jaele o mmontsha Sisera yo o suleng! Ka jalo, o kgona go bona gore go ne ga direga fela jaaka Debora a ne a buile.
Kgabagare Kgosi Jabine le ene o a bolawa, mme Baiseraele ba tshela ka kagiso gape ka lobakanyana.
Baatlhodi 2:14-22; 4:1-24: 5:1-31.
Dipotso
- Baatlhodi ke bomang, mme maina a bangwe ba bone ke bomang?
- Debora o na le tshiamelo efe e e kgethegileng, mme seno se akaretsa eng?
- Fa Iseraele e ne e tshosediwa ke Kgosi Jabine le moeteledipele wa masole a gagwe e bong Sisera, Debora o ne a naya Moatlhodi Barake molaetsa ofe o o tswang kwa go Jehofa, mme a re go tla tlotlomadiwa mang?
- Jaele o bontsha jang gore ke mosadi yo o pelokgale?
- Go direga eng fa Kgosi Jabine a sena go swa?
Dipotso tse di oketsegileng
- Bala Baatlhodi 2:14-22.
Baiseraele ba ile ba itlisetsa jang bogale jwa ga Jehofa, mme re ka ithuta eng mo go seno? (Baatlh. 2:20; Dia. 3:1, 2; Esek. 18:21-23)
- Bala Baatlhodi 4:1-24.
Ke dithuto dife tse di amanang le tumelo le bopelokgale tse basadi ba Bakeresete gompieno ba ka di ithutang mo sekaong sa ga Debora le Jaele? (Baatlh. 4:4, 8, 9, 14, 21, 22; Dia. 31:30; 1 Bakor. 16:13)
- Bala Baatlhodi 5:1-31.
Pina ya phenyo ya ga Barake le Debora e ka dirisiwa jang jaaka thapelo malebana le go tla ga ntwa ya Haramagedona? (Baatlh. 5:3, 31; 1 Ditir. 16:8-10; Tshen. 7:9, 10; 16:16; 19:19-21)


text:
Setlhopha sa Baranodi ba Puo ya Se-Spain se Fudugela Kwa Spain
Jesu o ne a re dikgang tse di molemo tsa Bogosi di tla rerelwa batho mo lefatsheng lotlhe. (Mathaio 24:14) Fa e sa le ka 1909, dikgatiso tse di theilweng mo Baebeleng tse di gatisitsweng ke Basupi ba ga Jehofa di ntse di ranolelwa mo puong ya Se-Spain e le go thusa batho mo lefatsheng lotlhe gore ba utlwe molaetsa wa Bogosi ka puo e ba e antseng. Se-Spain ke puo e e tlhatlhamang puo ya Se-China mo go dirisiweng thata mme e buiwa ke batho ba ka nna dimilione di le 500 mo lefatsheng lotlhe.
William, yo e leng leloko la setlhopha sa baranodi ba Se-Spain a re, “Se-Spain ke puo ya ditšhabatšhaba mme e buiwa mo dinageng tse dintsi ke batho ba ditso tse di farologaneng. Mokgele wa rona ke go ranola ka tsela e e amang dipelo tsa babadi ba ba farologaneng go ya ka tsela e ba godileng ka yone, thutego le itsholelo.” E le gore go ranolwe ka tsela e e tla tlhaloganngwang motlhofo ke batho ba ba farologaneng, setlhopha sa baranodi se akaretsa maloko a a tswang kwa Argentina, Colombia, El Salvador, Guatemala, Mexico, Puerto Rico, United States, Uruguay, Venezuela le Spain.
Ka masomesome a dingwaga, Basupi ba ga Jehofa ba ntse ba ranolela mo puong ya Se-Spain ba le kwa United States ka thuso ya baranodi ba Basupi ba ba kwa Argentina, Mexico le Spain. Mme ka 1993, baranodi ba Se-Spain ba ne ba fudugela kwa Puerto Rico gore baranodi botlhe ba berekele mo lefelong le le lengwe.
Ka Mopitlwe 2012, go ile ga dirwa tshwetso ya gore Lefapha la Baranodi ba Se-Spain le fuduge gape, mme mo lekgetlong leno le fudugele kwa ofising ya lekala ya Basupi ba ga Jehofa kwa Spain. Edward o ile a re, “Re ne ra tshwanelwa ke go fudusa batho, dithoto tsa rona le didirisiwa, segolobogolo laeborari ya thanolo.” Laeborari eno e na le dibuka tsa go dira dipatlisiso di ka nna 2 500 go akaretsa le makgolokgolo a dithanolo tsa Baebele ka Se-Spain.
Ka Motsheganong 29, 2013, maloko a Lefapha la Baranodi ba Se-Spain a ne a goroga kwa legaeng la bone le lesha mme ba amogelwa ka lorato ke lelapa la Bethele kwa Spain. Le fa baranodi, dibuka le didirisiwa di fudusitswe go ralala Lewatle la Atlantic, babadi ba dikgatiso tsa Basupi tsa Se-Spain ga ba a ka ba lemoga fa go nnile le dikgoreletsi dipe ka ntlha ya dithulaganyo tse di matsetseleko tse di neng tsa dirwa. Edward a re, “Molaetsa wa Bogosi o botlhokwa thata e bile re batla gore batho ba le bantsi ba ba buang Se-Spain ba o bale.”